1 Tekwaro 17 ACO85 - I kare ma doŋ Daudi obedo i ode, - Bible Search\n1 Tekwaro 16 1 Tekwaro 18\n1 Tekwaro 17\nLubaŋa oketo gicikke ki Daudi\n(2 Cam 7.1-29)\n1I kare ma doŋ Daudi obedo i ode, ocako waco bot lanebi Natan ni, “Nen ba, an doŋ abedo i ot baorcedar, ento canduk me gicikke pa Rwot pud bedo i kema.” 2Ci Natan odok Iye bot Daudi ni, “Tigin ducu ma tye i cwinyi, pien Lubaŋa tye kwedi.”\n3Ento i dyewor acel-lu lok pa Rwot dok obino bot Natan ni, 4“Cit icitit bot laticca Daudi ni Rwot owaco kuman ni, ‘In pe ibigerra ot me bedo. 5Pien peya abedo i ot mo nia wa i kine ma atelo iye wi Icrael nio kwede wa onyoo-ni, ento abedo ka kobo nia ki i kema man nio wa i kema mukene, ki nia ki i kabedo man nio wa i kabedo mukene. 6Kabedo ducu ma abedo ka wirre iye ki jo Icrael ducu, an yam koŋ aloko lok mo bot luŋolkop me Icrael ma yam acikogi pi kwayo lwakka kun awacci, “Piŋo pe koŋ wugerra ot mo me bao cedar?” ’ 7Koni doŋ ibiwaco ki laticca Daudi ni, ‘Rwot me mony owaco kuman ni, an yam akwanyi ki kakwat i olet, ka ma ibedo ka leko iye romi, wek ibed laker ma loyo jona jo Icrael; 8dok abedo ka loŋŋe kwedi i kabedo ma icito iye ducu, abedo ka jwero lumerokki woko ki i nyimi. Dok abimiyo nyiŋi ywek, ma rom ki nyiŋ jo madito ma i wi lobo-ni. 9Dok abimiyo kabedo ki jona jo Icrael; ci abiketogi iye, wek doŋ gubed i kabedogi kikome, ma pe doŋ giyelogi matwal, wa lulweny magwa bene pe dok bipoto i komgi i kare mo, kit ma con ca, 10ma nia wa i kare ma con aketo luŋolkop ma guloyo jona jo Icrael; ci abitayo lumerok meri ducu. Ento atucci ni. Rwot bimiyo odi bedo madit. 11Ka kareni oromo me yweyo kacel ki kwarini, ci abiketo lakwaru mo ma bilubi bedo dit, ma ŋat acel i kom likwayi kikomi, ci abimoko kerre bedo matek. 12En aye bigerra ot, an abimoko komkerre bedo matwal. 13-Abibedo wonne, ki en bibedo woda; pe abikwanyo mar mera ma pe lokke ki i kome, kit ma yam akwanyo ki i kom ŋat mutelo nyimi-ni. 14Ento abimoko en i oda ki i kerra matwal; ki komker mere bene bimoko matwal.’ ” 15Natan otito bot Daudi kit lok magi ducu, ki kit ginanyuta ma onen bote ducu.\n16Lacen Kabaka Daudi ocito obedo piny i nyim Rwot, ci owacci, “Ai Rwot Lubaŋa, an aŋa, oda kono gin aŋo, mumiyo ikonya nio wa onyoo-ni? 17Pud ibwono kony man ni tidi ki tuŋ boti, ai Lubaŋa; ibedo ka lok i kom oda kit ma bibedo kwede pi kare malac ma tye anyim, dok inyutta bene likwaya ma anyim, ai Rwot Lubaŋa. 18An Daudi dok abiwacci kit lok aŋo i kom deyo ma imiyo bota? Pien in iŋeya, an ma abedo laticci-ni. 19Pira keken, ai Rwot, dok pi cwinyi giri keni, omiyo itiyo gin madito magu ducu, pi miyo gin madito ducu ma kit man oŋene. 20Pe tye ŋatti mo macalo in, ai Rwot, dok pe tye Lubaŋa mo, kono in keken, kit ma yam wawinyo ki itwa-ni. 21Rok mene ma wi lobo ma rom ki joni jo Icrael, ma yam Lubaŋa ocito ka kokogi wek gubed jone, wek nyiŋi oywek pigi, pi tiyo gin madito ma miyo dano lworo, ki pi ryemo rok mapol kacel ki lubaŋagi i nyim lwakki, ma yam in ikokogi ki i Ejipt? 22In ityeko miyo lwakki jo Icrael gudoko joni nakanaka; dok in, ai Rwot, yam idoko Lubaŋagi. 23Ai Rwot Lubaŋa, kombeddi doŋ imok lok meri ma yam iwaco i koma ki i kom jo ma i oda matwal, ci doŋ itim kit ma ityeko waco-ni. 24Mok lok ma iwaco-ni, wek nyiŋi obed me adwora nakanaka kun giwacci, ‘Rwot Lubaŋa me mony, Lubaŋa pa Icrael, en aye Lubaŋa ma loyo Icrael,’ ki ot pa laticci Daudi bimoko i nyimi matwal. 25Pien in, Lubaŋa, ityeko nyuto bota ni ibimiyo oda bedo madit; mumiyo an laticci alimo tekcwiny me kela lega man i nyimi. 26Ai Rwot, in aye Lubaŋa, ci in doŋ ityeko cikke me timo gin man maber pira. 27Pi meno, mi gum i kom dano ma i oda ki yomcwiny, wek likwaya gumedde ameda ki bedo i nyimi nakanaka; pien gin ma in imiyo gum, gumme bedo nakanaka, ai Rwot.”


Nen Apokapoka i Kin Kit Matir ki Marac | me Anyama\n“Miyo . . . wupoko kin jo ma kitgi atir ki jo maraco.”—MALAKI 3:18.\nWER: 61, 53\nWATWERO LOKO . . .\nkit ma wanene kwede kekenwa nining?\nkit ma watero kwede jo mukene nining?\n1, 2. Pingo kwo twero bedo tek adada bot lutic pa Lubanga i kare-ni? (Nen cal ma tye i pot karatac man.)\nLUDAKTARI kacel ki nac mapol gitiyo i kom jo ma gitye ki two ma kobo. Gigwoko lutwo magi pien gimito konyogi. Ento mitte bene ni gugwokke wek pe gunong two ma gitye ka temme me cangone-ni. Macalo lutic pa Jehovah, wan bene watye ka wok ki i kwo ma calo meno. Pol pa wan wabedo dok watiyo kacel ki jo ma gitye ki tam ki kit mapat adada ki pa Lubanga. Man weko kwo bedo tek adada botwa.\n2 I kare man me agikki-ni, jo ma pe gimaro Lubanga gicayo cikke ma lubbe ki gin matir ki gin marac. Lakwena Paulo oloko i kom kitgi marac-ci i kare ma en ocoyo waraga bot Temceo. Paulo owaco ni kit maraco magi bimedde ameda ka wawoto ki nyiko cok ki agikki me lobo man. (Kwan 2 Temceo 3:1-5, 13.) Kadi bed ni kit maraco magi weko wabedo ki ur, ento kit ma jo ma i ngetwa gitamo, giloko, nyo gikwo kwede twero gudo wan bene. (Carolok 13:20) I pwony man, wabineno apokapoka ma tye i kin kit magi ki kit pa jo pa Lubanga. Wabineno bene gin ma myero watim me gwokke wek kit magi maraco-ni pe ogudwa ka nongo wakonyo dano wek gupwony lok i kom Jehovah.\n3. Kit jo mene ma kiloko i komgi i 2 Temceo 3:2-5?\n3 Paulo ocoyo ni i kare me agikki, “piny bibedo marac.” Dok en oryeyo kit maraco ma romo gin 19 ma binya adada i kin dano i karewa-ni. Kit magi rom ki ma Paulo oloko iye i Jo Roma 1:29-31, ento i waragane bot Temceo, Paulo dok oloko i kom kit magi i yo matut. Paulo ocako lokke ni “pien dano bibedo.” Man kwako co wa ki mon, pien gin ducu gitwero bedo ki kit maraco. Ento pe dano ducu gitye ki kit maraco magi ma Paulo oloko i komgi-ni. Lukricitayo gitye ki kit mapat adada.—Kwan Malaki 3:18.\nKIT MA WANENE KWEDE KEKENWA\n4. Te lokke ngo ka giwacci ngat moni kette malo kene ki awaka?\n4 I ngeye ma Paulo owaco ni jo mapol gibibedo ka maro komgi kengi ki lumar lim, en omedde ni dano mapol gibibedo luwakke, lucac, ki jo ma gikette malo kengi ki wakke. Jo ma gitye ki kit magi pol kare gitamo ni giber loyo jo mukene pi kit ma ginen kwede, gin ma giromo timone, nyo rwom me kwogi. Jo ma kit magi gimito ni dano gutegi calo pigi tek loyo jo mukene. Lacoc mo acel ocoyo i kom ngat ma kit meno ni: “Ki i cwinye, nongo tye keno tyer mo ka ma en gungu iye i nyimme kekene.” Jo mukene guwaco ni nyatte lik adada ma weko kadi wa jo ma ginyatte bene pe gimaro neno ka jo mukene ginyatte.\n5. Cwiny me awaka ogudo kadiwa jo ma gutiyo pi Jehovah ki gen nining?\n5 Jehovah dag ngat ma tye ki cwiny me awaka, ma kiloko i kome i Baibul ni “dano ma tamo ni eryek pire kene.” (Carolok 6:16, 17) Ki lok ada, awaka weko ngat moni dirre cen ki bot Lubanga. (Jabuli 10:4) Awaka obedo kit pa Larac. (1 Temceo 3:6) Ento ki cwercwiny madit, cwiny me awaka ogudo kadiwa jo ma gutiyo pi Jehovah ki gen. Me labolle, Kabaka Ujia me Juda obedo lagen bot Jehovah pi mwaki mapol. Ento Baibul waco ni “I kare ma en odoko tek, ocako dongo cwiny me awaka ma okelo can i kome kene, dok en otimo gin marac i wang Jehovah Lubangane.” Ujia oette ki wiye ci odonyo i ot pa Lubanga ka wango odok eceta kadi bed ni onongo en pe ki twero me timo meno. Lacen, Kabaka Kejekia ma obedo lagen bot Jehovah bene odongo cwiny me awaka, ento pi kare manok.—2 Tekwaro 26:16 NW; 2 Tekwaro 32:25, 26.\n6. Ngo ma onongo twero weko Daudi dongo cwiny me awaka? Ento pingo en omedde ki bedo ngat mamwol?\n6 Jo mukene gidongo cwiny me awaka pien ni ginen mamwonya, gingene adada, gitye ki diro me wer, gitye ki gupu madwong, nyo jo mukene terogi calo pigi tek loyo luwotgi. Daudi onongo tye ki jami magi ducu, ento en omedde ki bedo ki cwiny me mwolo pi kare me kwone ducu. Me labolle, i nge kare ma Daudi oneko Goliac, Kabaka Caulo owaci Daudi twero nyomo nyare. Ento Daudi owaco ni: “An anga, ki kwarina jo mene, ki doggola pa kwaragi gin anga-gi i kin jo Icrael, ma miyo abedo cwar nya pa kabaka-ni?” (1 Camuel 18:18) Ngo ma okonyo Daudi me bedo ngat mamwol? En onongo ngeyo ni etye ki kit mabeco, kero, ki dong mot meno pien Jehovah mwol dok oketo cwinye i kome. (Jabuli 113:5-8) Daudi onongo ngeye ni gin mo keken maber ma etye kwede oa ki bot Jehovah.—Por ki 1 Jo Korint 4:7.\nDano gitwero bino i woro me ada pi cwiny me mwolo ma Lutic pa Lubanga gitye kwede\n7. Gin ango ma bikonyowa me nyuto cwiny me mwolo?\n7 Calo Daudi, jo pa Jehovah i kare-ni bene gitute me bedo jo mamwol. Gudo cwinywa adada me ngeyone ni Jehovah, ma en aye Lubanga ma Malo Twal, bene mwol. (Jabuli 18:35) Watute me keto lok man i tic: “Wuruk cwiny ma miyo wuparo pi can pa luwotwu, wubed ki kica, mwolo, woro ki diyo cwiny.” (Jo Kolocai 3:12) Wangeyo bene ni “mar pe lanyeko, pe wakke.” (1 Jo Korint 13:4) Ka jo mukene guneno ni wamwol, ci bene gitwero bedo ki miti me ngeyo lok i kom Jehovah. Kit macalo laco ma pe i niye twero jolo woro me ada pi kit mabeco pa dakone ma Lakricitayo, jo mukene bene gitwero bino i woro me ada pi cwiny me mwolo ma Lutic pa Lubanga gitye kwede.—1 Petero 3:1.\nKIT MA WATERO KWEDE JO MUKENE\n8. (a) Jo mogo i kare-ni gineno nining ka lutino pe giwinyo lunyodogi? (b) Gin ango ma Baibul waco ni lutino myero gutim?\n8 Paulo otito kit ma jo mukene bitero kwede luwotgi i kare me agikki. En ocoyo ni lutino pe gibiwinyo lunyodogi. I kare-ni, buke, filim, ki yub me telebijon mapol weko nen calo pe obedo gin marac ka lutino pe gitye luwiny bot lunyodogi. Ento lok ada tye ni ka lutino pe gitye luwiny, ci man balo wat ma tye i kin jo me ot, ma en aye te guti pa jo me tedero me kabedo moni. Dano gungeyo lok ada meno nicakke wacon. Me labolle, i kare macon i lobo Grik, ngat mo ma ogoyo lunyodone onongo rwenyo twero ma en tye kwede i kabedo meno. I te cik pa Luroma, ngat ma ogoyo wonne onongo kimiye pwod ma rom ki pa lanek. Cik manyen wa ki cik macon ducu gimiyo cik bot lutino ni myero guwor lunyodogi.—Nia 20:12; Jo Epeco 6:1-3.\n9. Gin ango ma bikonyo lutino me winyo lunyodogi?\n9 Gin ango ma twero konyo lutino me bedo luwiny bot lunyodogi kadi bed jo ma orumogi pe gitye luwiny? Ka lutino gitamo i kom jami ducu mabeco ma lunyodogi otimo pigi, ci man weko gibedo ki cwiny me pwoc kacel ki miti me bedo luwiny bot lunyodogi. Jo matino myero bene guniang ni Lubanga, ma en aye Wonwa ducu, mito ni lutino guwiny lunyodogi. Ka jo matino giloko maber i kom lunyodogi, ci gikonyo luremgi me bedo luwiny bot lunyodogi. Ngene kene ni ka lunyodo pe gibimaro lutinogi, ci twero bedo tek bene ki lutino me winyogi. Ento ka latin winyo ni lunyodone gimare, ci man konye me bedo lawiny botgi kadi bed i kine mukene nongo tek. Omego mo matidi ma nyinge Austin owaco ni: “Kadi bed pol kare nongo amito wene ki i lubo cik ma guketo, lunyodona ginyuto niango ka gitye ka keto cik, gitito tyen lok muweko giketo cik meno, dok giweko doggola dong twolo me lok botgi. Man okonya me bedo lawiny botgi. Onongo aneno ni giparo pira, dok man oweko abedo ki miti me yomo cwinygi.”\n10, 11. (a) Kit maraco ango ma ginyuto ni dano pe gimaro luwotgi? (b) Lukricitayo gitye ki mar ma lakwene pi jo mukene?\n10 Paulo bene otito kit mogo ma ginyuto ni dano pe gitye ki mar pi luwotgi. I nge wacone ni lutino “pe gibiwinyo lunyodogi,” en otito ni dano pe gibimiyo pwoc. Man niange, pien jo ma pe gimiyo pwoc pe gineno gin maber ma jo mukene gitimo pigi. Paulo dok owaco ni dano gibibedo jo ma pe genne. Pe gibilubo cikkegi me kuc, man te lokke ni pe gibibedo ki miti me gwoko kuc i kingi ki jo mukene. Gibedo lunywar jo mukene, ki luroro, kun giwaco lok makec ki marac i kom jo mukene ki bene wa i kom Lubanga. Dok gibibedo lucok dog jo mukene, ma giwaco lok goba me balo nying luwotgi. *—Nen lok ma tye i tere piny.\n11 Lutic pa Jehovah dok gipat adada ki pol pa dano ma i lobo pien gin ginyuto mar me ada bot luwotgi. Dok meno aye gin ma gubedo ka timone nicakke wacon. Ki lok ada, Yecu owaco ni, i kin Cik pa Moses, tye cik acel keken ma pire tek loyo cik ni myero wamar luwotwa, meno aye cik ni myero wamar Lubanga. (Matayo 22:38, 39) Yecu bene owaco ni kibingeyo Lukricitayo me ada pi mar ma ginyuto i kingi. (Kwan Jon 13:34, 35.) Lukricitayo me ada gimaro kadi wa lumonegi.—Matayo 5:43, 44.\n12. Yecu onyuto mar nining bot jo mukene?\n12 Yecu onyuto ni en emaro dano adada. En otimo meno kun woto i boma ki boma ka tito bot dano lok me kwena maber madok i kom Ker pa Lubanga. En ocango lutowang, lungolo, ludobo, ki ludingit. En bene ocero jo ma guto. (Luka 7:22) Yecu bene omiyo kwone me laro dano, kadi bed ni jo mapol onongo pe gimarre. Yecu olubo kit me mar pa Wonne labongo roc mo keken. I twok lobo-ni lung, Lucaden pa Jehovah gilubo lanen pa Yecu kun ginyuto mar bot jo mukene.\n13. Mar ma wanyuto bot jo mukene twero konyogi nining me bedo ki miti me pwonyo lok i kom Jehovah?\n13 Ka wanyuto bot jo mukene ni wamarogi, ci man twero weko gibedo ki miti me ngeyo lok ada i kom Wonwa me polo. Me labolle, laco mo i Thailand ocito i gurewa me rijon, dok ogudo cwinye adada me neno kit ma utmege ginyuto mar i kingi. I kare ma en odok gang, en openyo ni Lucaden pa Jehovah gukwan kwede Baibul kiryo i cabit acel. Dok en otito kwena bot wadine ducu. I nge dwe abicel keken, laco-ni omiyo pwonye me acel me kwano Baibul i Ot me Ker. Wan tika watye ka nyuto mar bot jo mukene? Penye kekeni ni: ‘Tika atye ka timo jami ducu ma atwero me konyo jo ma i gangwa, i kacokkena, ki dong i ticca me pwony? Tika atemme me neno jo mukene kit ma Jehovah nenogi kwede?’\nORUDI KI LATIN ROMO\n14, 15. Kit maraco ango ma jo mapol ginyuto? Jo mogo guloko kitgi nining?\n14 I kare man me agikki-ni, dano bene ginyuto kit mogo maraco ma myero wagwokke kwede. Me labolle, jo mapol gidag gin mo keken maber. Jo magi gidag gin maber dok gijemo bene iye. Jo magi mitigi pe jukke, dok giger. Jo mogo gitye atata ma pe giparo piny. Gitimo jami labongo tam dok pe giparo kit ma gin ma gitimo twero gudo kwede jo mukene.\n15 Jo ma onongo giger calo lee dong guloko kitgi woko. Kitito pi alokaloka magi wacon i Baibul. (Kwan Icaya 11:6, 7.) I wang ginacoya meno, wakwano lok i kom lee mager calo orudi ki labwor, ma gibedo ki kuc kacel ki lee ma gang, calo latin romo ki latin dyang. Pingo gibibedo ki kuc? Baibul medde ni: “Pien lobo ducu bipong ki ngec pa [Jehovah].” (Icaya 11:9) Lee pe gitwero pwonyo lok i kom Jehovah, pi meno, lok pa lanebi man cung pi kit ma dano giloko kwede kitgi.\nCik ma igi lac me Baibul twero loko kwo pa dano! (Nen paragraf 16)\n16. Baibul okonyo jo mukene nining me loko kitgi?\nPe yot me timo alokaloka i kwowa, ento cwiny pa Lubanga bikonyo jo ma gimito yomo cwinye\n16 Utmegiwa mapol onongo yam giger calo orudi, ento i kare-ni dong gibedo ki kuc ki jo mukene. Itwero kwano lok mapol i komgi i pwony ma wiye tye ni “Baibul Loko Kwo pa Dano,” ma kati kare ki kare i jw.org. Jo ma gingeyo Jehovah dok gitiyo pire pe gitye calo jo ma gibimako dini dok gibilubo i kitgi ma nen ki woko keken, kun gikwero tekone woko. Jo magi giporo odenge ni giworo Lubanga, ento gin ma gitimo nyuto ni pe giworo Lubanga. Kadi bed kumeno, tye jo mapol i kin jo pa Jehovah ma onongo giger adada ento dong ‘guruko kit pa dano manyen ma giketo i cal pa Lubanga kikome i ada me kit ma atir ki maleng.’ (Jo Epeco 4:23, 24) Ka dano gupwonyo lok i kom Lubanga, giniang ni myero gilub cikke. Man konyogi me loko gin ma onongo giye iye con, kit ma onongo gitamo kwede, ki kit me kwogi. Pe yot me timo alokaloka magi ducu, ento cwiny pa Lubanga bikonyo jo ma gimito yomo cwiny Lubanga ki cwinygi ducu.\n“POKKE WOKO KI I KOM JO MACALO MENO”\n17. Wagwokke nining wek kit maraco pa jo ma pe giworo Lubanga pe ogudwa\n17 Tye ka doko yot dong adada i kare-ni me neno apokapoka ma tye i kin jo ma giworo Lubanga ki jo ma pe giwore. Myero wagwokke adada wek kit maraco pa jo ma pe giworo Lubanga pe ogudwa. Wamito lubo tira ma Jehovah omiyo ni myero wapokke woko ki i kom jo ma kiloko i komgi i 2 Temceo 3:2-5. Ki lok ada, pe watwero wene woko kwicikwici ki i kom jo ducu ma gitye ki kit maraco. I kine mukene nongo watiyo kacel, wakwano kwedgi i cukul acel, nyo wabedo kacel. Ento pe mitte ni watam calo gin nyo watim gin ma gitimo. Gin ango ma twero konyowa? Watwero jingo watwa ki Jehovah ka wakwano Baibul ki dok wayero lirem ma gimarre.\n18. Lokwa ki kitwa twero konyo jo mukene nining me ngeyo Jehovah?\n18 Wamito bene ni wakonyo jo mukene wek gunge Jehovah. Ti ki kare mo keken me miyo caden, dok leg Jehovah wek okonyi me waco lok mupore i cawa ma rwatte. Myero wawek jo mukene gunge ni wan Lucaden pa Jehovah. Ci kitwa maber bikelo deyo i kom Lubanga ento pe i komwa kenwa. Jehovah opwonyowa me “kwero lubo kit pa jo ma pe lworo Lubanga, kacel ki miti ducu me lobo man, dok . . . me gwokke kenwa wek wabed ma cwinywa atir, kun walworo Lubanga” (Tito 2:11-14) Ka walubo lanen pa Jehovah ki dok watimo gin ma en mito ni watim, ci jo mukene gibinenone. Jo mogo bene gitwero wacone ni: “Wek wanywak wot kwedi, pien wawinyo ni Lubanga tye kwedwu.”—Jekaria 8:23.\n^ para. 10 Nyig lok me leb Grik ma kigonyo ni “lucok dog jo mukene” nyo “ladot” aye di·aʹbo·los. Ki i Baibul, kitiyo ki nyig lok man calo nying me dog tic pa Catan, ma en aye ngat ma lacok lok goba i dog Jehovah.


Acakki 20 ACO85 - Abraim ocako wot me cito i lobo me - Bible Search\nAcakki 19 Acakki 21\nAbraim ki Abimelek\n1Abraim ocako wot me cito i lobo me Negeb ma tye i kin Kadec ki Cur, obedo i Gerar, ka ma otiro iye macalo labedo. 2-Abraim ocako lok i kom dakone Cara ni, “En lamera.” Ci Abimelek kabaka me Gerar ocwalo jone guomo Cara. 3Ento Lubaŋa obino bote i waŋ lek dyewor, lok kom Cara, dako pa Abraim kun wacce ni, “Nen, in i dano ma lato, pien dako ma in iomo-ni dako ma cware tye.” 4Abimelek onoŋo peya obedo kwede; ci en ogamo ni, “Rwot, in mono ibineko rok mo ma pe obalo? 5Pe en aye gire otitta kun wacca ni, ‘Dako-ni lamera?’ Dako kikome bene owaco ni, ‘En omera.’ Atimo man ma cwinya leŋ, ki ciŋa bene pe obalo gin mo.” 6Lubaŋa dok owacce i waŋ lek ni, “Iyo, aŋeyo ni itimo kumeno ma cwinyi leŋ, ci onoŋo an aye abedo ka geni, oweko pe itimo bal mo i nyima; mumiyo pe aye in igudo kome. 7Doŋ idwok dako-ni bot cware gire; pien en lanebi, en bilego piri, ci ibikwo. Ento ka ikwero dwoko dako-nu bot cware, ber iŋe ni ibito woko ada, in ki jo ma i paconi ducu.”\n8Abimelek oa malo odiko con, olwoŋo luticce ducu, otito botgi lok meno ducu, ci gubedo ki lworo madwoŋ. 9Ka Abimelek olwoŋo Abraim bote, owacce ni, “Itimowa kuman piŋo? Aballi gin aŋo, mumiyo in ikelo bal madit i koma ki i kom kerra? In itimo gin ma pe myero atiya i kom dano.” 10Ka dok Abimelek owaco bot Abraim ni, “Onoŋo mono itamo niŋo, mumiyo itimo kit man?” 11Abraim ogamo ni, “Lok mumiyo atiyo, pien onoŋo atamo ni, Lubaŋa pe gilworo i kabedo man, gibineka woko pi dakona. 12Ada mere lamera kikome, nya pa wora, ento pe latin pa maa kikome, ci odoko dakona. 13I kare ma Lubaŋa okwanya okwanya woko ki i paco pa wora, ma abedo ka wirre, acako wacce ni, ‘Pi kicani myero itima kit man: i kabedo ducu ma wabio iye, ibinyuta ni, Man omera.’ ”\n14Ci Abimelek okelo romi ki twoni ki lwak opii ki lwak aŋeca, omiyogi bot Abraim, ci odwoko dakone Cara bote. 15Abimelek owacce ni, “Nen, lobona tye i nyimi en; bed ka ma imito.” 16Ki tuŋ bot Cara owacci, “Nen, atyeko miyo bot cwari cekel me ryal ma romo alip acel, pi waro kop woko ki i komi i waŋ dano ducu ma ibedo kwedgi, wek ibed laboŋo bal mo i komi.” 17Ka Abraim olego Lubaŋa, ci Lubaŋa ocaŋo Abimelek ki dakone bene, ki lwak aŋecane, ci gucako nywalo litino; 18pien onoŋo Rwot ogeŋo nyodo woko i ot pa Abimelek pi lok kom Cara, dako pa Abraim.


Aggai 2 ACO85 - I mwaka me aryo me loc pa kabaka Dario, - Bible Search\nAggai 1 Jekaria 1\nDeyo me ot pa Lubaŋa ma gigero manyen\n1I mwaka me aryo me loc pa kabaka Dario, i nino dwe pyeraryo wiye acel me dwe me abiro, lok pa Rwot obino bot lanebi Aggai ni, 2“Tit bot Jerubabel wod pa Cealtiel, laloc me Juda, ki bot Yocwa wod pa Yekojadak, ajwaka madit, ki bot jo ducu ma gudoŋ, kun iwacci, 3-‘Tye ŋat mo ma pud odoŋ i kinwu ma ceŋ oneno ot man ki deyone macon? Kombeddi wuneno tye niŋniŋ? Pe nen ki i waŋwu macalo gin ma konnye pe? 4Kadi kumeno, in Jerubabel, kombeddi myero ibed ki tekcwiny, man lok pa Rwot kikome; bed ki tekcwiny, in Yocwa, wod pa Yekojadak, ajwaka madit; ki wun jo ducu ma wubedo i lobo-ni, wubed ki tekcwiny, man lok pa Rwot kikome; wuti tic, pien atye kwedwu, man lok pa Rwot me mony kikome, 5-macalo ceŋ acikke kwede kwedwu i kare ma wua ki i Ejipt, Cwiny mera bedo i kinwu; pe wulwor. 6-Pien Rwot me mony owaco kuman ni, Odoŋ kare man ok keken, abiyeŋo polo ki lobo, nam ki ŋom mutwo. 7Dok abiyeŋo rok ducu, wek lonyo me rok ducu obin iye, ka doŋ abipoŋo ot man ki deyo, man Rwot me mony aye owaco. 8Ryal aye mera, jabu bene mera, man lok pa Rwot me many kikome. 9Deyo me ot man ma lacen bikato mukwoŋo; dok abimiyo kabedo man bedo ki kuc, man Rwot me mony aye owaco.’ ”\nPwony mua i kom cik\n10I mwaka me aryo me loc pa Dario, i nino dwe pyeraryo wiye aŋwen me dwe me aboŋwen, lok pa Rwot obino, kun owok ki i dog lanebi Aggai, ma wacci, 11“Rwot me mony owaco kuman ni, Peny ajwagi wek gugam peny man, 12‘Ka ce dano mo otiŋo riŋo ma gityero gilonyo odoko maleŋ i dog boŋone, ce dog boŋone-nu ogudo kwon, nyo dek, nyo koŋo vino, nyo moo, nyo kit cam mo keken, ci lonyo cam meno doko leŋ?’ ” Ajwagi gugamo ni, “Pe kumene.” 13-Aggai dok openyo ni, “Ka ce dano mo ma kome ki keni pi gudo kom dano muto, ogudo gin mo i kin jami magi, gin bene doko gin ma keni?” Ajwagi gudok iye ni, “Doko gin ma keni.” 14Aggai dok owacci, “Lok pa jo man ki lok pa rok ma tye i nyima tye kit meno, man lok pa Rwot kikome. Man bene mako tic ciŋgi ducu; dok gin ma gityero kunnu gin ma keni. 15Koŋ wutam pi gin ma bitimme cakke tin. Ma noŋo peya gidodo kidi i wi wadi i ot pa Rwot, yam kwowu obedo niŋniŋ? 16I kare meno ka nar ma obino i odur kal ka ma myero onoŋ iye adita pyeraryo, noŋo ma romo adita apar keken; ka ŋat ma obino i bur koŋo vino pi twomo opoko pyerabic, noŋo opoko pyeraryo keken. 17Yam apwodowu, abwaro camwu, amiyo pee ogoyo; ki tic ciŋwu ducu atimo kumeno; ento pe wumedo ki dwogo bota, man lok pa Rwot kikome. 18Koŋ wutam cakke tin, i nino dwe pyeraryo wiye aŋwen me dwe me aboŋwen cito kwede anyim. Dok wutam, nia i kare ma giketo te guti me ot pa Rwot, 19kodi pud tye i dero? Olok, oduro, okwer pomegranat peya ginyak? Cakke tin cito kwede anyim, abimiyowu gum.”\nRwot ociko Jerubabel\n20Lok pa Rwot dok obino bot Aggai tyen me aryo i nino dwe pyeraryo wiye aŋwen ma wacci, 21“Tit bot Jerubabel, laloc me Juda, ni, Acok ka yeŋo polo ki lobo, 22abituro rok mapol; dok acok tyeko teko me ker pa lurok, abireto gadigadi kacel ki jo ma ŋweco kwedgi, aguragura ki wegigi, ŋat acel acel bipoto piny ma noŋo pala lucwan pa lawote aye oneko. 23I nino meno, Rwot me mony ma owaco, abitero in Jerubabel, wod pa. Cealtiel, laticca, Rwot ma owaco, abiloki wek ibed macalo agit ciŋ ma gidiyo me lanyut, pien doŋ atyeko yeri, man lok pa Rwot me mony kikome.”


Luka 9 ACO85 - Yecu olwoŋo jone apar wiye aryo kacel, - Bible Search\nYecu ooro lupwonnye apar wiye aryo\n(Matayo 10.5-15; Marako 6.7-13)\n1Yecu olwoŋo jone apar wiye aryo kacel, omiyo botgi tek ki twero i kom cen ducu, ki me caŋo two, 2oorogi ka tito lok i kom ker pa Lubaŋa ki ka caŋo lutwo. 3-Ocikogi ni, “Pe wuwot ki gin mo, kadi ki odoo, kadi kicaa, kadi kwon, kadi lim, dok pe wubed ki kanyi aryo. 4Ot ma wubidonyo iye, wubed kunnu, nio ka wubia, wucito giwu. 5Ka ma pe gijolowu iye, ka wua ki i gaŋ meno, wuteŋ apwa tyenwu obed caden botgi.” 6Gua gucito i kin gaŋ, gutito lok me kwena maber kun gicaŋo lutwo bene i kabedo ducu.\nWi Kerode ocuŋ woko\n(Matayo 14.1-12; Marako 6.14-29)\n7-Ento Kerode rwot madit ka owinyo pi gin ducu ma obedo ka timme, wiye ocuŋ woko, pien jo mogo guwaco ni Jon Labatija aye ocer ki i kin jo muto, 8jo mukene ni, Elia aye doŋ onen, jo mukene ni, ŋat acel i kin lunebi macon aye ocer. 9Kerode owaco ni, “Jo yam atoŋo wiye woko do; ento man aŋa ma dok awinyo lok macalo magi i komeni?” Oparo pi nene twatwal.\n(Matayo 14.13-21; Marako 6.30-44; Jon 6.1-14)\n10Ka lukwena gudwogo, gutitte lok ducu ma gutiyo. Yecu oterogi, ocito kwedgi i gaŋ ma gilwoŋo Betecaida i muŋ. 11Ka lwak guwinyo, ci gulubo kore, en ojologi, otito botgi lok i kom ker pa Lubaŋa, ocaŋo jo ma komgi lit. 12Ka piny doŋ mito yuto, jone apar wiye aryo gubino bote, guwacce ni, “Cwal lwak gucit i kin gaŋ ki i pacci ma orumo kany, wek guyeny kabuto, gunoŋ cam; pien kany watye i dye tim.” 13Ento Yecu odok iye botgi ni, “Wun wumi botgi cam.” Gugamo ni, “Watye ki mugati abic ki rec aryo keken, nyo ka ce imito waciwil cam pi lwak man ducu.” 14Pien onoŋo gimito romo dano alip abic. Ociko lupwonnyene ni, “Wumi dano gubed piny i dul, i dul acel acel dano pyerabic.” 15Gutimo kumeno, gumiyo dano ducu gubedo piny. 16Yecu okwanyo mugati abic ki rec aryo-nu, oneno malo i polo, olego iye gum, obaro iye, omiyo bot lupwonnyene wek guket i nyim lwak. 17Gin ducu gucamo guyeŋ. Gicoko ŋide mudoŋ oromo aduku apar wiye aryo.\n(Matayo 16.13-19; Marako 8.27-29)\n18Ka onoŋo en tye ka lega kaikene, kun lupwonnyene bene tye kacel kwede, en openyogi ni, “Dano mono giwacci an aŋa?” 19-Gudok iye ni, “Jon Labatija, jo mukene giwacci Elia, ki jo mukene ni ŋatti mo acel i kin lunebi macon aye doŋ ocer.” 20-Openyogi ni, “Wun kono wuwacci an aŋa?” Petero ogamo ni, “In i Kricito ma Lubaŋa oyero.”\n(Matayo 16.20-28; Marako 8.30–9.1)\n21Ento Yecu ocikogi matek ni pe myero gutit lok man bot dano mo. 22Dok owaco ni, “Wod pa dano myerone okany can madwoŋ, dok ludoŋo ki ajwagi madito pa Lubaŋa ki lupwony-cik myero gukwere woko, ci guneke, ento myero gicere woko i nino me adekke.”\n23-Dok owaco bot dano ducu ni, “Ka dano mo mito lubo kora, myero okwoŋ kwerre kekene, otiŋ yatariyane nino ducu, ci olub ki kora. 24-Pien dano ma mito laro kwone, birwenyone arwenya, ento dano ma rwenyo kwone pira, bilaro kwone. 25Pien konyo dano ma olimo lobo ducu ki gin aŋo kun kwone rwennye woko, nyo balle? 26Dano ma lewic make pira ki pi lokka, Wod pa dano bene lewic bimake i kome, i kare ma en bidwogo i deyone ki deyo pa Lubaŋa Won kacel ki pa lumalaika maleŋ. 27Ento atito botwu ni, tye jo mogo ma gucuŋ kany ma pe gibibilo to, ma pud peya guneno ker pa Lubaŋa.”\n(Matayo 17.1-8; Marako 9.2-8)\n28-Ka nino ma mito romo aboro okato i ŋe lok magi, Yecu otero Petero ki Jon ki Yakobo, oito kwedgi i wi got ka lega. 29I kare ma onoŋo en tye ka lega, waŋe olokke mapat, ginarukane odoko matar ma ryeny lidaŋdaŋ. 30Nen, jo aryo gubedo ka lok kwede, jo-nu onoŋo aye Moses ki Elia, 31ma gunen kun gitye ki deyo, guloko pi ane ki i lobo man, ma en myero ocob i Jerucalem. 32Petero ki jo ma tye kacel kwedgi onoŋo nino omako waŋgi matek, ento gubedo ma waŋgi twolo, guneno deyone ki jo aryo ma gucuŋ kacel kwede. 33Ka jo aryo-nu mito a woko ki bote, ci Petero owaco ni, “Ladit, bedo kany ber; kono wagero aduc adek, acel meri, acel pa Moses, ki acel pa Elia”. Onoŋo Petero pe ŋeyo gin ma myero eloki. 34Ka pud loko lok man, pol obino, oumogi; lworo omakogi ka gidonyo i pol. 35-Dwan oa i polo ni, “Man aye Woda ma doŋ ayero; wuwinye.” 36Ka dwan man doŋ oloko, ci ginoŋo Yecu odoŋ kene. Lupwonnye guliŋ aliŋa; i kare meno, pe gutito bot dano mo lok mo i kom gin ma guneno.\n(Matayo 17.14-21; Marako 9.14-29)\n37Orwone, ka doŋ gulor piny ki i wi got, lwak madwoŋ gurwatte kwede. 38Nen, laco acel ki i kin lwak odaŋŋe ni, “Lapwony, abako doga boti, inen woda, pien anywalo en acel kene. 39Nen, cen bino i kome, ci miyo kok cut; ryeye, kelo bwoyo i doge, nyoŋo kome woko, pe a ki i kome oyotoyot. 40Abako doga bot lupwonnyeni ni guryem woko, ento ryemone oloyogi.” 41Yecu odok iye ni, “Wun yalwak me kare man, pe wutye ki niye, kitwu doŋ oballe woko. Abibedo kwedwu wa awene? Abidiyo cwinya i kwomwu nio wa awene? Kel wodi kany.” 42Ka onoŋo tye ka bino, cen orete woko piny, oryeye matek. Ento Yecu ogerre i wi cen marac, ocaŋo awobi-nu, odwoke bot wonne. 43Dano ducu guuro dit pa Lubaŋa.\n(Matayo 17.22-23; Marako 9.30-32)\nEnto ka pud gitye ka uro gin ducu ma en otiyo, Yecu owaco bot lupwonnyene ni, 44“Wuwek lok man odony i itwu; pien Wod pa dano gibimiye i ciŋ dano.” 45Ento lupwonnyene pe guniaŋ lok man; lok man okanne woko ki botgi wek pe guniaŋ iye; ci gulworo penye pi lok meno.\nAŋa ma loyo ki dit?\n(Matayo 18.1-5; Marako 9.33-37)\n46-Pyem yam ocakke i kingi, ni aŋa ma i kingi ma loyo ki dit. 47Yecu ka oŋeyo pyem ma i cwinygi, okwanyo latin matidi, omiye ocuŋ i ŋete, 48-owaco botgi ni, “Dano ducu ma jolo latin man i nyiŋa, noŋo ojolo an, dano ducu ma jolo an, noŋo ojolo ŋat ma oora; pien ŋat matidi twatwal i kinwu ducu en aye ŋat madit.”\nŊat ma pe lakworwu tye tuŋ botwu\n49Jon ogamo ni, “Ladit, waneno ŋat mo ma ryemo cen i nyiŋi, wageŋe, pien en onoŋo pe lubi kacel kwedwa.” 50Ento Yecu odok iye ni, “Pe wugeŋe, pien ŋat ma pe lakworwu, noŋo tye tuŋ botwu.”\nLucamaria mogo gukwero jolo Yecu i gaŋgi\n51Ka kare doŋ mito romo me tiŋe malo, ociko waŋe matek me cito i Jerucalem. 52Ooro lukwena gukwoŋo nyime; gucito, gudonyo i gaŋ mo pa Lucamaria pi yubbe kabedo. 53Ento Lucamaria pe gujole, pien waŋe okemo Jerucalem. 54-Ka lupwonnyene Yakobo ki Jon guneno, guwaco ni, “Rwot, imito wacik mac oa ki i polo, otyekgi woko?” 55Ento Yecu olokke, ojukogi, [kun waco ni, “Pe wuŋeyo kit cwiny ma wutye kwede; 56pien Wod pa dano pe obino ka tyeko kwo pa dano, ento pi larogi.”] Gucito i gaŋ mukene.\nJo mogo ma onoŋo gimito lubo Yecu\n57Ka gitye ka wot i yo, dano mo owacce ni, Abilubi ka ma ibicito iye ducu. 58Yecu odokke iye ni, “Too tye ki boro, winyo me polo tye ki odigi, ento Wod pa dano pe tye ki ka ma myero epyel iye wiye.” 59Owaco bot dano mukene ni, “Luba.” Ento danonu ogamo ni, “Ladit, koŋ iwek aciyik wora.” 60Yecu odokke iye ni, “Wek jo muto guyik jo muto wadigi; ento in iciti, inya lok i kom ker pa Lubaŋa.” 61-Ŋat mukene owaco ni, “Abilubi, ladit; ento koŋ iwek acit, acik jotuwa.” 62Yecu owacce ni, “Pe tye dano mo ma mako kweri dyaŋ, ka dok neno ŋeye, ma biromo bedo i ker pa Lubaŋa.”


Luka 7 ACO85 - Ka Yecu doŋ otyeko lokke ducu kun dano - Bible Search\nYecu ocaŋo latic pa ladit ma loyo askari\n1Ka Yecu doŋ otyeko lokke ducu kun dano giwinyo, ci odonyo i Kapernaum. 2Ladit mo ma Laroma ma loyo askari miya yam tye ki laticce ma en maro twatwal, ma kome lit, cok to. 3Ka en owinyo pi Yecu, ci ooro ludoŋo pa Lujudaya bote kun lege ni obin ocaŋ laticce. 4Ka gubino bot Yecu, gubako doggi bote ki cwinygi ducu kun giwaco ni, “En ber, myero itimme man, 5pien maro rokwa, en aye ogero kacokkewa.” 6Yecu ocito kacel kwedgi. Ka doŋ oo cok ki gaŋ, ladit ma loyo askari ooro lureme bote, kun wacce ni, “Ladit, pe icanne, pien an pe amyero me wek ibin idony i oda, 7en aye gin mumiyo atamo ni, kadi an bene pe aromo bino boti. Ento wac lok awaca keken ci laticca bicaŋ. 8Pien an bene a dano ma giloya aloya i dog tic, atye ki askari bene ma an aloyogi. Ka awaco bot askari mo acel ni, ‘Citi,’ ci cito, dok ka awaco bot ŋat mukene ni, ‘Bin’, ci bino dok ka awaco bene bot laticca ni, ‘Tim man,’ ci timo.” 9Yecu ka owinyo man, ci ouro twatwal, olokke bot lwak ma lube, owaco botgi ni, “Atito botwu ni, peya anoŋo niye ma rom ki man, kadi i Icrael.” 10Ka luor doŋ gudok paco, gunoŋo latic doŋ kome yot.\nYecu ocero wod pa da-to i Nain\n11-Ka kare okato manok, ocito i gaŋ ma gilwoŋo Nain; lupwonnyene ki lwak madwoŋ guwoto kacel kwede. 12Ka doŋ onyiko cok ki dogcel me gaŋ, nen, gitye ka lebo dano muto, latin ma minne onoŋo onywale en kene, minne yam da-to. Lwak dano ma gua ki i gaŋ onoŋo gitye kacel kwede. 13Ka Rwot onene, kica omake i kome, owacce ni, “Wek koko obedi.” 14En obino ogudo kitara, ci jo ma gitye ka lebo lato gucuŋ mot. Yecu owaco ni, “Awobi, awacci, a malo.” 15Dano ma oto-ni oa, obedo, ocako lok. Yecu omiye bot minne. 16Lworo omakogi ducu, gupako Lubaŋa kun giwaco ni, “Lanebi madit doŋ onen i kinwa!” dok ni, “Lubaŋa doŋ olimo jone!” 17Lok man ma en otiyo-ni oywek i lobo Judaya ducu ki i lobo ducu ma orumo.\n18Lupwonnye pa Jon gutito lok magi ducu bote. 19Jon olwoŋo jo aryo ki i kin lupwonnyene oorogi bot Rwot ka penye ni, “In aye ŋat ma myero obin-ni, nyo dok wakur ŋat mukene?” 20Ka jo-nu gubino bot Yecu, guwacce, ni, “Jon oorowa boti, kun penyo ni, ‘In aye i ŋat ma myero obin-ni, nyo dok wakur ŋat mukene?’ ” 21I kare meno onoŋo Yecu ocaŋo lutwo mapol ma gitye ki arem ki cen maraco, omiyo lutowaŋ mapol guneno piny. 22-Yecu odok iye botgi ni, “Wucitit bot Jon gin ma wuneno ki ma wuwinyo; lutowaŋ guneno piny, luŋolo guwoto, ludobo gilonyogi, ludiŋit guwinyo lok, ki jo muto gicerogi woko, ki lucan bene gitito botgi lok me kwena maber. 23Dano ma tamme pe oballe i koma tye ki gum.”\n24Ka doŋ lukwena pa Jon gudok, Yecu ocako lok ki lwak i kom Jon ni, “Onoŋo wucito i tim ka neno gin aŋo? Onoŋo wucito ka neno lagada ma yamo obedo ka yeŋone? 25Onoŋo wucito kunnu kono ka neno gin aŋo? Wucito ka neno dano ma oruko boŋŋi mabeco? Nen, jo ma ruko boŋŋi me deyo, dok ma bedo ki jami me wel, gibedo i gaŋ kal pa luker. 26Doŋ onoŋo wucito kunnu ka neno gin aŋo? Wucito ka neno lanebi mo? Iyo, awaco botwu ni ŋat madit makato lanebi. 27-Man aye ŋat ma yam gicoyo lok i kome ni,\n‘Nen, acwalo lakwenana otelo nyimi,\nma bigero yoni ma peya in ibino.’\n28Awaco botwu ni, pe tye dano mo ki i kin jo ma mon onywalogi ma kato Jon ki dit; ento ŋat matidi twatwal i ker pa Lubaŋa aye kate.” 29-Ka guwinyo lok man, lwak ducu wa lujog-mucoro guye ni Lubaŋa oporre, pien yam gibatijagi ki batija pa Jon, 30ento Luparicayo ki lupwony-cik gukwero gin ma Lubaŋa oyubo pigi, pien nene pe gulimo batija ki bot Jon.\n31Yecu dok owacci, “Doŋ abiporo jo me kare man ki gin aŋo? Gin calo aŋo? 32Girom ki litino ma gibedo i cuk ma gilwoŋo litino wadigi kun giwaco ni,\n‘Yam wakuto nyamulere botwu wun pe wumyelo;\nwawero wer lyel, wun pe wukok.’\n33Pien Jon Labatija doŋ obino kun pe camo kwon, pe mato koŋ vino bene wun wuwaco ni, ‘En tye ki cen marac.’ 34Wod pa dano dok obino kun camo dok mato bene, wun wuwaco ni, ‘Nen, dano ma owor ki lameno, larem lujogmucoro ki lubalo.’ 35Ento ryeko pa Lubaŋa oloyo kop pi litinone ducu.”\nYecu i ot pa Cimon ma Laparicayo\n36Ŋat acel i kin Luparicayo olwoŋe ka cam bote; Yecu ocito i ot pa Laparicayo ci obedo piny i dog cam. 37-Nen, tye dako mo ma labalo i gaŋ meno. Ka oŋeyo ni Yecu tye ka cam i ot pa Laparicayo, ci okelo adomo moo ma ŋwece kur. 38Ocuŋ i ŋe Yecu tuŋ tyene kun kok, pig waŋe oton i tyen Yecu, obedo ka jwayo ki yer wiye kun noto tyene, owiro ki moo. 39Ka Laparicayo ma onoŋo olwoŋe-ni oneno, oloko i iye kekene ni, “Kono dano man lanebi, kono oniaŋ i kom dako ma ogude-ni, ki kite, ni en labalo.” 40Yecu odokke iye ni, “Cimon, atye ki lok mo ma amito awacci.” Cimon ogamo ni, “Wacca, Lapwony.” 41Yecu ogamo ni, “Ŋat mo ma lami-banya yam tye ki dano aryo ma gucamo banya bote. Ŋat acel onoŋo tye ki banya me ciliŋ miya abic, ŋat mukene pyerabic. 42Ka culone oloyogi, otimo kica botgi gin aryo ducu. Mene i kingi ma bimare makato?” 43Cimon odokke iye ni, “Atamo ni en ma gitimo kica pi wel banya madwoŋ-ŋi.” Ogamo ni, “Iŋolo kakare.” 44Olokke bot dako, openyo Cimon ni, “Ineno dako man? Adonyo i odi, pe imiya pii me lwoko tyena, ento en otono pig waŋe i tyena, ojwayo ki yer wiye. 45In pe imota kun inoto lema, ento cakke i kare ma adonyo i ot, en pe oweko noto tyena. 46In pe iwiro wiya ki moo, ento en owiro tyena ki moo ma ŋwece kur. 47Pi meno atitti ni, doŋ giweko balle mapol-gu ducu, kit ma marre madwoŋ-ŋi nyuto-ni; ento ŋat ma giweko balle manok, marre nok. 48Owaco bot dako ni, ‘Balli doŋ giweko.’” 49Jo ma onoŋo tye i dog cam gucako lok i kingi kekengi ni, “Man aŋa, ma weko bal-li?” 50Owaco bot dako ni, “Niyeni olari; wot doŋ giri ki kuc.”


Ngo ma Watwero Timone Wek Wanote Kacel Macalo Lukricitayo? | Pwony me Anyama\nWi Lubele—Me Akwana i Kacokke | Marci 2016\nKWAN I LEB Acholi Albanian American Sign Language Amharic Angolan Sign Language Arabic Argentinean Sign Language Armenian Armenian (West) Aymara Azerbaijani Azerbaijani (Cyrillic) Bashkir Batak (Karo) Batak (Toba) Bengali Bicol Brazilian Sign Language British Sign Language Bulgarian Catalan Cebuano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga (Malawi) Chitumbuka Chiyao Chuvash Colombian Sign Language Croatian Czech Danish Dutch Ecuadorian Sign Language English (Leb Muno) Estonian Fijian Finnish Finnish Sign Language French Georgian German Grik Guarani Gujarati Gun Hiligaynon Hindi Hiri Motu Hungarian Ibanag Ibru Icelandic Igbo Iloko Indonesian Isoko Italian Italian Sign Language Japanese Japanese Sign Language Javanese Kannada Kikamba Kikuyu Kinyarwanda Kirghiz Kiribati Kirundi Korean Kurdish Kurmanji (Caucasus) Kurdish Kurmanji (Cyrillic) Latvian Lhukonzo Lithuanian Luganda Luo Macedonian Macua Malagasy Malay Malayalam Marathi Maya Mexican Sign Language Mixe Mongolian Moore Ndau Ndebele (Zimbabwe) Nepali Nias Norwegian Nyungwe Oromo Ossetian Pangasinan Papiamento (Aruba) Papiamento (Curaçao) Persian Peruvian Sign Language Polish Polish Sign Language Portuguese Punjabi Quechua (Bolivia) Romanian Runyankore Russian Russian Sign Language Samoan Sango Sena Serbian Serbian (Roman) Shona Sidama Sinhala Slovak Slovenian Solomon Islands Pidgin Spanish Spanish Sign Language Sranantongo Swahili Swedish Tagalog Tajiki Tamil Tatar Telugu Tetun Dili Thai Tigrinya Tok Pisin Tshwa Turkish Turkmen Tuvaluan Tzotzil Ukrainian Urdu Urhobo Uzbek Venezuelan Sign Language Vietnamese Waray-Waray Wolaita Yoruba Zande Zapotec (Isthmus) Zimbabwe Sign Language\nNgo ma Watwero Timone Wek Wanote Kacel Macalo Lukricitayo?\n“En aye wic, dul kom ducu guribbe woko i kome, dok gukubbe kacel.”—EP. 4:16.\nWER: 53, 107\nWatye ma wanote nining i ticwa me tito kwena maber?\nJami ango ma watwero timone i kacokke wek wabed ma wanotte?\nLaco ki dako gitwero bedo ma gunote nining?\n1. Nicakke i acakki piny, gin ango ma onongo nen i tic pa Lubanga?\nI ACAKKI piny, onongo nen ka maleng ni ginaketa ducu onongo gitye ma gunote. Ngat ma Lubanga okwongo cweyo owaco ni: “Abedo ka ngete macalo ladiro tic. Dok cwinye obedo yom kare ducu pi an.” (Car. 8:30) Won ki Wod onongo ginote i ticgi, dok man oweko gucweyo jami mamwonya ma waneno i kare-ni. Lutic pa Lubanga bene gubedo ka note kit meno itiyo ticce. Waneno man i kit ma kigero kwede ki yeya i kare pa Nua; i guro, yako ki dong tingo kema pa Lubanga i kare ma Luicrael onongo gitye ka wot i dye tim; ki kit ma onongo kiwero kwede wer me pako Jehovah i otte ma nongo dwan dano ducu winye mamwonya adada. Jami magi ducu onongo gimito notte.—Acak. 6:14-16, 22; Wel 4:4-32; 1 Tekwaro 25:1-8.\n2. (a) Ngo ma onongo nen ka maleng i kom kacokke pa Lukricitayo macon? (b) Lapeny mene ma wabinyamone?\n2 Yub man me tic kacel-li onongo obedo kit yub ma kacokke pa Lukricitayo i kare macon onongo gitiyo kwede i te tela pa Yecu Kricito. Lakwena Paulo otito ni, kadi bed ni Lakricitayo acel acel ma kiwiro onongo tye ki ‘mot ma kite patpat’ dok onongo ‘tic ma gitiyo bene tye ma kitgi patpat kun ‘gitiyo i yo mapatpat’ gin ducu gitye “kom acel” (Kwan 1 Jo Korint 12:4-6, 12.) Ento i kare-ni kono? Watwero bedo ma wanote kacel i tic me tito kwena maber-ri nining? Dok watwero note i tic i kacokke kacel ki i pacowa nining?\nNOTE I TIC ME TITO KWENA\n3. Ginanyuta ango ma lakwena Jon oneno?\n3 Cokcok i agikki me cencwari me acel K.M., lakwena Jon oneno i ginanyuta lumalaika abiro ma gukuto tumgi ki acel acel. I kare ma lamalaika me abicce okuto tumme, Jon oneno “lakalatwe” mo oa ki i polo ci opoto i ngom. Lakalatwe meno onongo tye ki layab ma oyabo kwede dog bur. Yito oduny ki i doge, ci lwak bonyo okatti ki i yito meno. Ma ka balo lum me lobo, bonyo magi guketo can i kom “jo ma pe ki lanyut pa Lubanga i tur nyimgi.” (Yabo 9:1-4) Jon onongo ngeyo maber bal ma bonyo magi gitwero kelone. I kare pa Moses, bonyo bene obalo cam i lobo me Ejipt. (Nia 10:12-15) Bonyo ma Jon oneno-ni cung pi kit ma Lukricitayo ma kiwirogi gitye ka tito kwede kwena me ngolo kop pa Jehovah. Gin gitye ka tic kacel ki dano milion mapol mukene ma gitye ki gen me kwo i lobo. Ngene kene ni notewa kacel i tito kwena dwoko piny rwom ma Catan tiyo kwede ki dulle me dini goba ma tye i twok lobo ducu!\n4. Tic ango ma jo pa Lubanga myero gutim, dok gitwero timo man nining?\n4 Jo pa Jehovah gitye ki tic madit me tito “kwena maber[-ri]” i twok loboni ducu ma agikki piny pudi. (Mat. 24:14; 28:19, 20) Man bene kwako lwongo “ngat ma orwo neko” wek obin, “omat pii me kwo labongo wel.” (Yabo 22:17) Watwero timo man nining macalo jo me kacokke pa Lukricitayo? Man timme ka ‘waribbe woko i kome, dok wakubbe kacel.’—Ep. 4:16.\n5, 6. Wanotte kacel i tito kwena maber-ri nining?\n5 Me nywako kwena maber me Ker-ri ki dano mapol kit ma watwero, myero wayubbe maber i tic man. Pi meno, wanongo tira i kit me timone. Tira ma kimiyo ki i kacokke ma tye i twok lobo ducu-ni gikonyowa me note i tic kacel. I nge cokke me cito i ticwa me pwony, wacito ka tito kwena bot dano. Watiyo ki dogwa kacel ki bukkewa ma gijenge i kom Baibul ma tye milion mapol ata, me yaro kwena-ni i kabedo mapatpat. In tika ilubo tira ma kimiyo me nywako i yub mapatpat me tito kwena? Ka itimo meno, nongo itye ka ribbe kacel ki dano milion mapol mukene ma gunote i tito kwena ki ‘lamalaika ma tuk wirre i dye polo” ma kiloko i kome i Niyabo 14:6.\n6 Pud dong bedo me yomcwiny madit ya, me kwano pi adwogi maber ma bino pi ticwa me tito kwena i Yearbook! Tam bene pi kit ma watye ma wanote kwede, ka wapoko lwongo me bino i gure me rijon, me adwol, ki dong me distrik. I gure macalo magi, kiminiwa pwony mamwonya dok wabedo ki tuku goga kacel ki lapor mogo ma gia ki i Ginacoya. Pol kare pwony magi gititiwa ni Lubanga lwongowa i yo me mar ni wati pire ki cwinywa ducu. Kwero nipo me to pa Yecu bene notowa kacel. Wacokke kacel mwaka ki mwaka i nge poto ceng i Nican 14, pien watye ki pwoc madit pi kica pa Lubanga ma pe wapore pire-ni, dok watye ka lubo tira pa Yecu. (1 Kor. 11:23-26) Pe kijolo jo ma gunongo batija keken ento dano ducu me bino. Ma dong odong cabit manok me o i kwer me Nipo, watute matek me miyo waraga me lwongo bot dano ducu ma i wang tic pa kacokkewa pi yub ma pire tek-ki.\n7. Ka watye ka tic kacel, ngo ma watwero cobone?\n7 Bonyo acel keken pe twero timo bal madit. I yo acel-lu, tic pa ngat acel keken pe twero nyako nyig madwong. Ento ka watye ka tic kacel, watwero dwoyo tam pa dano milion mapol ata i kom Jehovah, ma en aye ngat ma myero me nongo pak ki deyo ducu! Ento, man keken aye pe yo acel ma ticwa kacel twero kelo note i kin jo pa Lubanga.\nNOTE I KACOKKE\n8, 9. (a) Labol ango ma Paulo otiyo kwede me pwonyo Lukricitayo wek gubed ma gunote? (b) Watwero cwako kor yub me kacokke nining?\n8 I waragane bot jo Epeco, Paulo oloko i kom yub me kacokke kacel ki kit ma omyero ‘gudong kwede malo i yo ducu.’ (Kwan Jo Epeco 4:15, 16.) Ngo ma bikonyowa ki acel acel me cobo yub meno? Paulo otiyo ki labol i kom kit ma dul komwa mapatpat gitiyo kwede kacel me nyuto note ma watye kwede i kacokke i te tela pa Yecu Kricito. Lakwena Paulo oloko i kom kit ma gikubbe kwede kacel “i wang mwot ducu ma tye iye.” Wan ducu ki acel acel kadi bed watino nyo wateggi, komwa tek nyo wagoro, watwero weko jo me kacokke ginote kun gidongo i yo me cwiny nining?\n9 Gin ma pire tek loyo aye mine i te tela kun wanyuto woro bot luelda ma Yecu ocimogi me miyo tira i kacokke. (Ibru 13:7, 17) Timo man pe bibedo yot kare ducu. Ento, wangeyo ni watwero penyo Lubanga pi tirane. Cwiny mere maleng twero konyowa me cwako kor yub me kacokke ki cwinywa ducu. Ka ce i kine mukene wawinyo calo pe wamito lubo tira ma kimiyo, ci myero walwod kit ma tic kacel ki mwolo bikonyo me gwoko note i kacokke. Medo i kom meno, note i yo ma kit meno twero konyo wan ducu me dongo marwa pi luwotwa.\n10. Lukony kor tic gikelo note i kacokke nining? (Nen cal ma tye i pot karatac 21.)\n10 Lukony kor tic gitiyo matek me kelo note i kacokke. Omege magi, kadi bed ni gitye ki mwaka mapatpat, gitiyo matek me konyo jo ducu. Me labolle, gikonyo luelda me neno ni watye ki bukke muromo pi ticwa me pwony. Medo i kom meno, pol kare gikonyo i tic me gwoko lengo kacel ki roco Ot me Ker, dok gijolo wele ma gibino i kacokke. Ka watiyo kacel ki omege magi, wakonyo wek tic me kacokke owot maber.—Por ki Tic pa Lukwena 6:3-6.\n11. Jo matino gitwero timo ngo me konyo wek dano ducu me kacokke gubedo ma gunote kacel?\n11 Omege muteggi mapol dong gutiyo tic me konyo kacokke pi mwaki mapol. Ento ka giwoto ki ti, man twero gengogi ki timo jami mogo, pi meno alokaloka bimitte. Omege matino gitwero bedo me kony adada. Kadi bed ni pud pe gitye ki ngec muromo, pwony ma ginongo twero konyogi me tiyo tic mukene. Ber mada ka lukony kor tic gitute matek me doko luelda! (1 Tem. 3:1, 10) Luelda mogo ma mwakagi pud tidi dong gudongo i yo me cwiny mumiyo kiromo cimogi me tic calo luneno, ma gitiyo pi omege ki lumege i kacokke mapol. Watye ki pwoc pi cwak ma jo matino magi gimiyo ki cwinygi ducu. Pe kumeno?—Kwan Jabuli 110:3; Latitlok 12:1.\nNOTE I KIN JO ME OT\n12, 13. Ngo ma twero konyo jo me ot me note i kingi?\n12 Kong wamedde ki nyamo lok i kom note, kun waneno kit ma watwero bedo ma wanote i odiwa. Jo mapol dong gunongo ni bedo ki yub me Woro me Otyeno pi Jo me Ot cabit ki cabit jingo wat ma tye i kin jo matino ki ma guteggi. I kare me yomcwiny man, waketo tamwa i kom jami me cwiny ma bikelo note i kin jo me ot. Nyuto lapor ma lubbe ki kit me lok ki dano i ticwa me pwony twero konyo jo me ot moni me yubbe maber me tito kwena i yo mucwiny. Dok twero nen ka maleng ni ka jo me ot moni ginywako Lok pa Lubanga kacel, ci gibinyikke bene cok kacel pien nongo gin ducu gimaro Lubanga acel dok gimito timo mitine.\nWoro me otyeno pi jo me ot jingo wat ma tye i kin jo matino kacel ki muteggi (Nen paragraf 12, 15)\n13 Jo munyomme gitwero timo gin ango wek gunote kacel i pako Jehovah? Ka luot aryo-ni ducu gitye lutic ma lugen bot Jehovah, ci gitwero bedo ki yomcwiny pi note ma meno kelo. Abraim ki Cara, Icaka ki Labeka, ki dong Elkana ki Anna—gin ducu gunyuto mar bot luotgi. Wan bene omyero watute me timo meno. (Acak. 26:8; 1 Cam. 1:5, 8; 1 Pet. 3:5, 6) Meno bikelo note i kin jo ma gunyomme ki dok binyikogi cok bot Wonwa me polo.—Kwan Latitlok 4:12.\n14. Ka luoti pe tiyo pi Jehovah, ngo ma itwero timone me jingo nyomwu?\n14 Lukricitayo myero pe gubed ki wat macok ki jo ma pe gitye i ada. (2 Kor. 6:14) Omegiwa ki lumegiwa ma luotgi pe Lucaden pa Jehovah kono? Jo mogo i kingi gunongo ada ma onongo dong gunyomme woko, dok luotgi pe gitye Lucaden pa Jehovah. Kadi bed kit meno, keto pwony me Baibul i tic twero konyogi me note i otgi. Man kwako note i yo mo keken, labongo ilo cinggi woko. Meno twero bedo tek adada, ento tam kong pi mot ma romo bino pi timone. Keto cik ma igi lac me Baibul i tic twero bedo tek ka ce luot mo oa woko ki i kacokke. Man otimme i kom lamego mo ma nyinge Mary. En gin ki cware, David, gubedo ka tic pi Jehovah kacel, ento lacen David ogiko cito i cokke pi cokcok mwaki 25 kulu. Mary omedde ki bedo lagen kun cito i cokke kacel ki gure madito, dok onongo keto cik me Baibul i tic i pacogi, ki bene pwonyo lutinogi abicel-li. I kare ma lutinogi guteggi ci gua woko ki gang, Mary ocako winyo calo edong kene. I ngeye David ocako kwano magajin ma Mary onongo weko ka maleng. Motmot David odwogo cen i Ot me Ker, ka ma lakware me mwaka abicel onongo gwokke kabedo. Ka David pe obino i cokke, ci lacen awobi-ni onongo wacce ni, “Abedo ka parri tin i cokke, Baba Madit.” David dong tye ka tic pi Jehovah ki yomcwiny, dok Mary iye yom adada ni gitye ka timone kacel.\n15. Jo munyomme ma dong guteggi gitwero konyo jo matino ma gunyomme nining?\n15 Ma lubbe ki lweny ma Catan tye ka ketone i kom jo me ot i kareni, pire tek adada ni lutic pa Lubanga ducu gunote kacel i nyomgi. Kadi bed dong irii i nyom nyo pe, omyero itam i kom gin ma itwero wacone nyo timone wek ijing nyomwu. Jo muteggi bene gitwero konyo jo matino me kacokke ma lubbe ki lok man. Wuromo lwongo luot mo ma mwakagi pud tidi me nywako kwedwu i woro pi jo me ot. Ka jo matino gitye kacel kwedwu, ci gitwero niang ni nyuto mar ki note kacel pire tek adada bot jo munyomme kadi bed dong gurii i nyom nyo pe.—Tito 2:3-7.\n“WUBIN, WAITU I WI GOT PA [JEHOVAH]”\n16, 17. Ngo ma lutic pa Jehovah gitye ka kurone ki mit kom?\n16 Go kong cal Luicrael ma gitye ka pako Jehovah i kwer mo i ot pa Lubanga i Jerucalem. Onongo giyubbe maber pi wot meno, giparo pi miti pa ngat acel acel ka gitye ka wot, dok ginote kacel i woro Lubanga i otte. Man ducu onongo mito note. (Luka 2:41-44) Ka wamedde ki wotwa me cito i lobo manyen-ni, myero wan bene wanote kun watimo jami kacel. Man mito tute matek kare ki kare. Tika mitte ni kong itam matut i kom lok man?\n17 Tam kong i kom mot ma wabinongone i anyim! Dong watyeko weko cwiny me apokapoka ki anywena nywena ma tye i lobo pa Catan-ni. Waneno cobbe pa lok ma Icaya kacel ki Mika ma guwaco ni jo pa Lubanga gitye ka wot kacel me cito i “wi got pa [Jehovah].” (Ic. 2:2-4; Kwan Mika 4:2-4.) Ki lok ada, worowa pud dong bimedde ki ille malo ya “i kare ma pud tye anyim.” Ento yomcwinywa pud dong bibedo dwong ya, ka watye ka kwo i kare ma dano ducu ginote kun gitimo jami kacel!\nCOVER SUBJECT Tika Otimme Ada?\nCOVER SUBJECT Pingo Yecu Odeno Can dok Oto?\nLubo Cik ma Kimiyo Twero Laro Kwoni!\nJo Matino—Tika Wutye Atera me Nongo Batija?\nJo Matino—Wutwero Yubbe Nining pi Batija?\nCura ki Tyeng—Anga ma Oketogi i Baibul?\nJehovah Telo Jone i Yo me Kwo\nText Yero Bukke me kompiuta me akwanya WI LUBELE—ME AKWANA I KACOKKE Marci 2016 | Pingo Yecu Odeno Cano dok Oto?\nMarci 2016 | Pingo Yecu Odeno Cano dok Oto?\nWI LUBELE—ME AKWANA I KACOKKE Marci 2016 | Pingo Yecu Odeno Cano dok Oto?


Yekoyada Onyuto Tekcwiny kun Gwoko Yoaci ma Onongo Bidoko Kabaka i Anyim | Pwony me Baibul pi Lutino\nPWONY ME 53\nJejebel onongo tye ki nyare ma nyinge Atalia, ma onongo kite rac calo minne. Atalia onyomme ki kabaka me Juda. I kare ma cware oto, wode ocako loc. Ento i kare ma wode oto, Atalia okette kene me doko laloc me Juda. En otemo jwero ot ker me Juda woko, kun neko ngat mo keken ma twero doko kabaka, kadiwa likwayone. Dano ducu onongo dong gilwore mada.\nLalamdog Madit Yekoyada, gin ki dakone Yekoceba, gungeyo ni gin ma Atalia tye ka timone rac adada. Guketo kwogi ka mading pi kano lakwar Atalia acel, latin ma nyinge Yoaci. Gubedo ka gwokke i ot pa Lubanga.\nI kare ma Yoaci tye ki mwaka abiro, Yekoyada ocoko ludito wi mony ki Lulevi ci owaco botgi ni: ‘Wukur doggola me ot pa Lubanga, dok pe wuwek dano mo odony iye.’ Ka dong Yekoyada oketo Yoaci me doko kabaka ci oketo lalukana i wiye. Dano me Juda gudange ki yomcwiny ni: ‘Kabaka obed kwo nakanaka!’\nDaker Atalia owinyo woo pa lwak ci en oringo i ot pa Lubanga. I kare ma en oneno kabaka manyen, okok ki dwan malongo ni: “Roro yai! Roro!” Ludito wi mony gumako daker ma kite rac-ci, gutere woko, ci guneke. Ento tim maraco ma en opiro i cwiny lwak kono?\nYekoyada okonyo lwak me moko gicikke ki Jehovah ni gibiworo Jehovah keken. Yekoyada omiyo gureto ot pa jok Baal dok gungido cal apaya woko matinotino. En oketo lulamdog ki Lulevi me tic i ot pa Lubanga wek lwak gucak woro Jehovah ki kunnu doki. En oketo lugwok doggola me kuro dog ot pa Lubanga wek ngat mo ma pe leng pe odony iye. Ka dong Yekoyada ki ludito wi mony gutero Yoaci i gang kal ci gukete i wi kom ker. Jo me Juda gubedo ki yomcwiny madit. Onongo dong gitwero woro Jehovah, kun gitye agonya ki i loc pa Atalia ki tim me woro jok Baal. Tika dong ineno kit ma tekcwiny pa Yekoyada okonyo kwede jo mapol?\n“Pe wulwor jo ma neko kom, ma pe dok gitwero timo gin mo makato meno. Ento abinyuto botwu ngat ma myero wulwor; wulwor ngat ma ka dong oneko, ci tye ki twero me bolo i Geena.”—Luka 12:4, 5\nLapeny: Yekoyada onyuto tekcwiny nining? In itamo ni Jehovah twero konyi me bedo ki tekcwiny?\n2 Luker 11:1–12:12; 2 Tekwaro 21:1-6; 22:10-12; 23:1–24:16\nNywakki Nywakki Tekcwiny pa Yekoyada


Matayo 13 ACO85 - I nino meno acel-li Yecu oa woko ki i - Bible Search\nCarolok i kom lacoc\n(Marako 4.1-9; Luka 8.4-8)\n1I nino meno acel-li Yecu oa woko ki i ot, ci ocito obedo i dog nam. 2-Lwak madwoŋ twatwal gucokke bote, omiyo en odonyo i yeya ci obedo iye, lwak ducu gucuŋ i wi tura. 3Obedo ka loko botgi lok mapol i carolok, kun wacci, “Lacoc ocito ka coyo kodi. 4Ka kun coyo, kodi mogo okir i ŋet yo, winyo gubino gucamo woko. 5Kodi mukene okir i kom pata ka ma ŋom tye iye manok. Cutcut gutwi, pien ŋom pe tut. 6Ento ka ceŋ oryeny, owaŋogi gutwo woko, pien onoŋo lwitgi pe. 7Kodi mukene okir i kin okuto, okuto olot odiyogi woko. 8Kodi mukene okir i ŋom maber, ci gunyako nyiggi, mogo miya acel, mukene pyerabicel, ki mogo pyeradek. 9Ŋat ma tye ki it me winyone owiny.”\nPwony i kom carolok\n(Marako 4.10-12; Luka 8.9-10)\n10Lacen lupwonnye gubino bot Yecu gupenye ni, “Piŋo iloko kwedgi i carolok?” 11En odok iye botgi ni, “Wun gimiyo botwu mot me ŋeyo muŋ me ker me polo, ento jo maca pe gimiyo botgi. 12Pien ŋat ma tye ki gin ma gibimiyo doki makato, ci en bibedo ki jami mabup; ento ŋat ma pe ki gin mo, kadi gin ma en tye kwede gibikwanyo woko ki bote. 13Man aye gin mumiyo aloko kwedgi i carolok, pien kadi neno piny pe gineno, kadi winyo lok bene pe giwinyo, dok bene pe giniaŋ. 14-Ento lok pa Lubaŋa ma yam lanebi Icaya otito ocobbe kakare i komgi ni,\n‘Winyone mere wubiwinyo, ento pe\nwubiniaŋ te lokke;\nnenone wubineno, ento pe wubiŋeyo gin ma tye. 15Pien jo me rok man cwinygi doŋ\nki itgi bene doŋ odiŋ woko ka winyo lok,\ndok gumiyo waŋgi woko,\nwek pe ginen ki waŋgi,\npe bene giwiny ki itgi,\npe bene giniaŋ iye ki cwinygi,\npe gilokke gidwog bota acaŋgi.’\n16-“Ento wun waŋwu tye ki gum, pien gineno piny, itwu bene tye ki gum, pien giwinyo lok. 17Ada, awaco botwu ni, lunebi mapol ki jo ma kitgi atir yam guparo pi neno gin ma wun wuneno-ni, ento pe guneno, ki me winyo gin ma wuwinyo, ento pe guwinyo.\nYecu otito te carolok i kom lacoc\n(Marako 4.13-20; Luka 8.11-15)\n18“Koŋ doŋ wuwiny carolok i kom lacoc. 19Ka dano mo owinyo lok me ker pa Lubaŋa ce pe oniaŋ iye, Larac bino ci mayo kodi ma gicoyo i cwinye-ni woko; man aye kodi ma onoŋo gicoyo okir i ŋet yo. 20Doŋ kodi ma gicoyo i kom pata tye kit man, man aye dano ma winyo lok ci oyotoyot mako lok meno ki yomcwiny; 21ento pe noŋo tye ki lwite i iye, ri pi kare manok. Ka can obino, nyo yelo dano pi lok man, cutcut dano-nu tugi poto woko. 22Doŋ kodi ma gicoyo okir i kin okuto, man aye dano ma winyo lok, ento paro lok me lobo man, ki maro lonyo, diyo lok woko, ci miyo pe nyak. 23Ento kodi ma gicoyo okir i ŋom maber-ri, aye dano ma winyo lok dok niaŋ iye; en ada cako nyako nyig dok cek, mukene miya acel, ki mukene pyerabicel, ki mukene pyeradek.”\nDoo ma gicoyo i kin kal\n24Dok obolo botgi carolok mukene kun wacci, “Ker me polo rom ki dano mo ma ocoyo kodi mabeco i potone. 25Ento i kare ma dano doŋ gubuto woko, lakworre obino ci ocoyo doo i kin kal, ka ocito gire woko. 26I kare ma ginapita-nu otwi odoŋo, kal oŋok, ci doo bene ocako nen. 27Lutic pa won ot gucito bot won ot gupenye ni, ‘Ladit, yam onoŋo pe icoyo kodi mabeco i potoni? Piŋo dok waneno doo tye iye?’ 28Won ot odok iye owaccigi ni, ‘Lakwor aye ma otimo man.’ Ci lutic gupenye ni, ‘Imito ni wacit wacok doo magi woko?’ 29Ento won ot odok iye owacci, ‘Pe, ka wudoyo doo magi woko, miyo wuputo kal woko bene kacel ki doo. 30Koŋ wuwek doo ki kal ducu gudoŋ kacel nio wa i kare me kac; i kare me kac abiciko lutic ni, Koŋ wucok doo woko mukwoŋo ci wutwegi woko i dul i dul me awaŋa, ento kal aye wukaa wuket i derona.’”\n(Marako 4.30-32; Luka 13.18-19)\n31Dok obolo botgi carolok mukene, kun wacci, “Ker me polo rom ki kodi dek karadali, ma dano okwanyo ci ocoyo i potone. 32Kodi dek karadali-ni dok tidi twatwal ki i kin kodi ducu, ento ka odoŋo doko yat madit makato dek ducu. Doko yat mo madit ma winyo me polo gibino gigero odigi i jaŋe.”\n33Obolo botgi dok carolok mukene ni, “Ker me polo rom ki tobi ma dako mo okwanyo orubo ki moko mugati ma romo adita adek, nio ka moko ducu oyenyo, okwot.”\nKit ma Yecu onoŋo maro tic kwede ki carolok\n34Lok magi ducu Yecu oloko bot lwak i carolok. I adane en pe obedo ka lok kwedgi lok mo laboŋo bolo carolok, 35-wek omi lok ma yam lanebi oloko ocobbe kakare ni,\n“Abiwaco botwu lok i carolok,\nabitito botwu lok ma yam okanne woko cakke wa i acakki piny.”\nYecu ogonyo te lok me carolok i kom doo ma gicoyo i kin kal.\n36Ka oweko lwak ci ocito odonyo i ot, lupwonnyene gubino bote guwacce ni, “Koŋ itit botwa carolok i kom doo ma i poto.” 37Yecu odok iye ni, “Ŋat ma ocoyo kodi mabeco-ni aye Wod pa dano; 38poto aye lobo man, dok kodi mabeco te lokke ni litino me ker pa Lubaŋa, doo aye litino pa Larac. 39Lakwor ma ocoyogi aye Catan; kac, meno agikki piny, lukac aye lumalaika. 40Kit macalo gicoko kwede doo giwaŋo woko i mac, bibedo bene kit meno i agikki piny. 41Wod pa dano bioro lumalaikane, gibicoko ki i te kerre gin ducu ma miyo dano gipoto i bal, kacel ki jo ducu ma gin lutim maraco, 42ci bologi woko i ruk mac, ka ma dano bibedo iye ka koko kun gikayo lakgi. 43I kare meno jo ma kitgi atir biryeny calo ceŋ i ker pa Wongi. Ŋat ma ite tye myero owiny.\nLonyo ma gikano i poto\n44“Ker me polo rom ki lonyo ma gikano i poto, ma dano onoŋo ci dok oyiko woko. Doŋ pi yomcwinye omiyo en ocito ocato jami ducu ma onoŋo en tye kwede, ci owilo poto meno woko.\nTiko ma welle malo\n45“Dok ker me polo rom ki lacat-wil ma onoŋo yam obedo ka yenyo tiko mabeco me wel. 46I kare ma doŋ onoŋo tiko mo acel me wel, ocito ocato jami ducu ma onoŋo en tye kwede, ci owilo tiko meno woko.\nObwo ma giciko i nam\n47“Dok ker me polo rom ki obwo ma giciko i nam ci omako kit kwa rec-gu ducu. 48I kare ma doŋ gupoŋo woko ki rec, dano guywayo gukelo woko i wi tura, gucako bedo piny guyero mabecone guketo i aduku, ki maracone gubolo woko. 49Bibedo kit meno i agikki piny. Lumalaika gibino ci gipoko jo maraco woko ki i kom jo ma kitgi atir, 50gibibologi woko i ruk mac, ka ma dano gibikok kun gikayo lakgi.”\nLonyo manyen ki macon\n51Cutcut Yecu openyogi ni, “Doŋ wuniaŋ i lok man ducu?” Gudokke iye ni, “Iyo.” 52Yecu dok owaco botgi ni, “Pi meno lapwony-cik mo ma gipwonyo pi ker me polo rom ki dano mo ma won ot, ma kwanyo gin manyen ki macon ki i kom lonyone.”\nGikwero Yecu i Najaret\n(Marako 6.1-6; Luka 4.16-30)\n53I kare ma Yecu doŋ otyeko loko carolok magi, oa woko ki kunnu, 54ci odwogo i lobo tugi. Opwonyogi i kacokkegi, omiyo guuro matek kun giwacci, “Dano-ni onoŋo ryeko man ki kwene? Dok tic matego macalo magi ma en tiyo-gu oa ki kwene? 55Minne pe Maliam? Ki omegine pe Yakobo ki Yucepu ki Cimon ka Juda? 56Lumegine ducu pe gitye kacel kwedwa kany? Ci dano-ni onoŋo kit man ducu ki kwene?” 57-Cutcut cwinygi ocako a woko i kome. Ento Yecu owaco botgi ni, “Lanebi giketo deyo i kome, ento pe giketo deyo i kome i lobo tugi ki i ode.” 58Pe otiyo tic matego mapol kunnu, pien onoŋo niyegi pe.


Yocwa 7 ACO85 - Ento jo Icrael guŋayo waŋ Rwot i lok ma - Bible Search\nYocwa 6 Yocwa 8\nBal pa Akan\n1Ento jo Icrael guŋayo waŋ Rwot i lok ma mako jami ma onoŋo gidyero bote. Akan wod pa Karmi, wod pa Jabdi, wod pa Jera ma i kaka pa Juda okwanyo jami mogo ma gidyerogi bot Rwot, omiyo kiniga omako Rwot i kom jo Icrael.\n2Yocwa ocwalo dano ki i Jeriko me cito wa i Ai ma cok ki Bet-awen, i ŋet Betel yo tuŋ wokceŋ, owaco botgi ni, “Wucit ka roto lobo kuca.” Jo-nu gucito guroto Ai. 3Ka gudwogo bot Yocwa ci gutito bote ni, “Pe iwek mony ducu gucit kunnu, ento wek dano alip aryo nyo adek gucit ka lweny i kom Ai; pe imi mony ducu guyelle gucit kunnu, pien jo ma tye kunnu ginok mo.” 4Mumiyo dano alip adek ki i kin lumony aye gucito kunnu; ci guriŋo woko ki i nyim jo Ai. 5Jo Ai guneko jo pyeradek wiye abicel ki i kingi; guryemo korgi cakke ki i dog gaŋ o kwede wa i Cebarim, ci gunekogi i kor got kunnu. Ci cwiny jo Icrael oballe woko, tekgi okwe woko macalo pii.\n6Yocwa oyeco boŋone woko, opoto piny aryeba cwiny i nyim canduk pa Rwot nio wa otyeno, en ki Ludoŋo pa jo Icrael, kun gionyo apwa i wigi. 7Ci Yocwa owacci, “Maa do, ai Rwot Lubaŋa, piŋo ikelo lwak man loka Jordan kany pi miyowa i cin jo Amor wek gutyekwa woko? Twora yam waye giwa bedo loka Jordan kuca! 8Ai Rwot, ka man dok awaco lok aŋo, ma jo Icrael doŋ gutyeko loko ŋegi woko i nyim lumerokgi-ni? 9Pien jo Kanaan ki jo ducu ma gibedo i lobo-ni ka gibiwinyo pire, gibicorre girumowa woko dyere, gijwayo nyiŋwa woko ki i wi lobo. Ci gin aŋo mono ma dok ibitiyo pi nyiŋi madit-ti?”\n10Rwot owaco bot Yocwa ni, “A malo, piŋo ipoto aryeba cwiny kit man? 11Jo Icrael gutimo bal. Gutyeko turo gicikkena ma yam acikogi kwede. Gukwanyo jami mogo ma yam gidyerogi-ni, gukwalo woko, guŋinnye kwede, guketo i kin jamigi. 12En aye lok mumiyo jo Icrael pe gitwero cuŋ i nyim lumerokgi; gin mumiyo guloko ŋegi ki i nyim lumerokgi noŋo gin kikomgi gudoko gin me ajwera woko, Pe doŋ abimedde ki bedo kwedwu, nio waŋ ma wukwanyo jami ma gidyerogi woko ki i kinwu. 13A malo wek ilony lwak gubed maleŋ kun iwaco ni, ‘Diki myero wulonnye kekenwu wubed maleŋ, pien Rwot Lubaŋa pa Icrael owaco kuman ni, “Jami ma gidyero tye i kinwu, wun jo Icrael. Pienno pe wutwero cun i nyim lumerokwu nio waŋ ma wukwanyo jami ma gidyerogi woko ki i kinwu.” 14Diki odiko gibikelowu i nyim Rwot kaka ki kaka, ci kaka ma Rwot okwanyo gibibino cok doggola ki doggola; doggola ma Rwot okwanyo bibino ot ki ot; ki ot ma Rwot okwanyo dano ma tye iye gibibino ki acel acel. 15Ŋat ma gikwanyo ma tye ki jami ma gidyero-ni gibiwaŋo woko ki mac, en kacel ki jone ki jamigi ducu, pien oturo gicikke pa Rwot, dok otimo gin me lewic i Icrael.’ ”\n16Kit meno Yocwa oa malo odiko con, okelo jo Icrael cok i nyim Rwot kaka ki kaka, ci gukwanyo kaka pa Juda aye. 17Okelo jo pa Juda, ci gikwanyo doggola jo pa Jera. Okelo doggola pa Jera kun kelo dano ma iye ki acel acel, ka dok gikwanyo Jabdi. 18Ka dok okelo dano ma i ode ki acel acel, ci gikwanyo Akan wod pa Karmi, likwayo pa Jera ma i kaka pa Juda. 19Yocwa owaco bot Akan ni, “Woda, mi deyo bot Rwot Lubaŋa pa Icrael kun ituco balli. Titta kombeddi gin ma itimo; pe imuŋŋa.” 20Akan ocako dok iye ki Yocwa ni, “Ada, abalo i nyim Rwot Lubaŋa pa Icrael, man aye gin ma atiyo: 21ka aneno boŋo maber mua ki i Cinar ki i kin jami ma giyakoni, ki cekel me ryal miya aryo, ki dul jabu ma pekke romo cekel pyerabic, pigi obedo mitta, ci akwanyogi. Nen, akanogi i ŋom i kemana, ryal tye piny i tergi.”\n22Yocwa ocwalo lukwena ci guriŋo i kema pa Akan, gunoŋo jami-nu gikano i kema, kun ryal tye i tere piny. 23Gukwanyogi woko ki i kema, gukelogi bot Yocwa ki jo Icrael ducu, ci guketogi piny i nyim Rwot. 24Ci Yocwa ki jo Icrael ducu gukwanyo Akan lakwar Jera kacel ki ryal ki boŋo ca ki dul jabu, ki awo bene ki anyirare, ki twoni dyaŋine, ki kanane ki romine, ki kemane ki jami ma en tye kwede ducu, gutero wa i nota me Akor*. 25Yocwa owacci, “Piŋo ikelo ayela i komwa? Tin doŋ Rwot bikelo ayela i komi.” Ci jo Icrael ducu gucelogi ki got. Guwaŋo jamigi ki mac, ci gucelogi ki got. 26Lacen gucano got i kome madwoŋ likuŋ ma pud tye wa onyoo, ci kiniga pa Rwot malyet-ti okwe woko. Pienno nyiŋ kabedo-nu pud gilwoŋo ni nota me Akor nio wa onyoo.


1 Temceo 6 ACO85 - Jo ducu ma gubedo opii, myero guti - Bible Search\n1 Temceo 5 2 Temceo 1\n1 Temceo 6\n1Jo ducu ma gubedo opii, myero guti ki luditogi macalo jo ma romo awora i yo ducu, wek ŋat mo pe oyet nyiŋ Lubaŋa nyo pwonywa. 2Jo ma luditogi doŋ guye Rwot, myero pe gukwer worogi, ni pien gin doŋ gibedo omego, ento myero gumedde me tiyo tic maber makato botgi, pien jo ma gikonyo ki ticgi gubedo jo muye Rwot dok jo ma gin maro.\nLworo Lubaŋa ki yeŋ ki jami\nPwony lok magi dok icuk cwiny dano iye. 3Ka ŋat mo pwonyo mere lok mapat kun pe lubo lok ada pa Rwotwa Yecu Kricito pi pwony me diniwa, 4noŋo en okette malo kene ki wakke, ento pe ŋeyo gin mo kadi ki acel. Iye opoŋ ki par maraco me pyem ki daa i kom nyiŋ lok mogo; doŋ lok macalo meno a iye nyeko, pyem, yet ki par maraco ma miyo gen rwenyo woko i kin dano. 5Dok bene miyo jo ma ryekogi oballe, ma mako lok me ada oloyogi woko, gibedo ka wo awoya nono, kun gitamo ni dini aye yo me noŋo lonyo. 6Lonyo dit twatwal i dini ka ce iyeŋ ki gin mo keken ma itye kwede. 7Pien wan yam pe wakelo gin mo i lobo kany, dok bene pe wabitwero tero gin mo ka waa ki i lobo. 8Ento ka watye ki cam ki ginaruka, jami magi romowa gire. 9Ento jo ma mito bedo lulonyo miyo Catan bitogi ci gipoto i bal, ka doŋ gimoko i owic pa Catan pi mitgi mapol me miŋo ma tye ka unogi, miyo girwenyo dok gito woko matwal. 10Pien maro lim en aye acakki me gin maraco ducu; man en gin ma omiyo jo mogo gua woko ki i niye, ka doŋ gurwatte ki lwak can mapol ata mucorre i komgi.\nLweny maber me niye\n11Ento in dano pa Lubaŋa, leŋ yo ki jami meno, ket cwinyi i kit ma atir, i lworo Lubaŋa, i niye, i mar, i diyo cwiny ki i mwolo. 12Lweny lweny maber me niye; mak kwo ma pe tum matek ma yam gilwoŋi iye i kare ma ituco niyeni i nyim lucaden mapol ata. 13-Aciki i nyim Lubaŋa ma miyo kwo bot jo ducu, ki i nyim Yecu Kricito, ma otuco niyene maber i kare ma miyo lok me cadenne i nyim Pontio Pilato: 14Gwok cik ma gimiyi, bed laboŋo kit roc mo nyo lok mo ma gijuki iye, nio ka Rwotwa Yecu Kricito binen. 15Lubaŋa ma gipwoyo, en acel keken aye Won Twer, Kabaka pa luker ducu, Rwot pa rwodi, en binyuto man ka kare kikome doŋ oromo. 16En Lubaŋa acel keken ma pe to, ma bedo i Leŋo mo ma ŋat mo pe romo nyiko cok kwede, cakke con ŋat mo pud pe munene, dok bene dano mo pe twero nene. Woro ki twer ma pe gik obed bote. Amen\n17Cik lulonyo me kare man ni guwek wakke, dok bene pe guket gengi i kom lonyo ma pe genne, ento guket gengi i kom Lubaŋa ma miyowa jami ducu mabup ma yomo cwinywa. 18Myero guti tic mabeco, gubed lulonyo i timo ber bot dano, i poko jami, ki i miyo mot ki yomcwiny. 19Ka gutimo meno, noŋo gukano mono maber pigi kengi pi kare me anyim, wek gumak kwo ma en aye kwo kikome.\n20Ai Temceo, gwok gin ma yam doŋ gimiyo i ciŋi. Gwokke i boko lok mogo ma pe me woro Lubaŋa, ki i pyemmogo ma a ki gin ma gilwoŋo gobagoba ni, “Ŋec”, 21pien jo ma giwaco ni gitye ki kit ŋec meno gibayo piny nono i lok ma mako niye\nKica pa Lubaŋa obed kwedi.


Yocwa 3 ACO85 - Yocwa oa malo odiko con ci otiŋo wot - Bible Search\nYocwa 2 Yocwa 4\nJo Icrael gukato loka Jordan\n1Yocwa oa malo odiko con ci otiŋo wot kun a ki i Citim, kacel ki jo Icrael ducu, guo kwede wa i dog kulu Jordan, gubuto kenyo ma peya gukato loka tuŋ ca. 2Ka gutyeko kunnu nino adek, ci ludito guwoto i dye gaŋ 3kun giciko lwak ni, “Ka doŋ wuneno ajwagi ma Lulevi doŋ gutiŋo canduk me gicikke pa Rwot Lubaŋawu, ci wun bene doŋ wubicako wot, wua ki i kabedowu wulubo kore, 4wek wuŋe yo ma wubilubo-ni, pien yam peya wulubo yo meno. Ento kinwu ki canduk pa Rwot aye obed ma oŋadde; ber kinwu opokke ma romo yadi alip acel kulu, pe wunyik cok bote.” 5Ci Yocwa ociko lwak ni, “Wulonnye kekenwu wek wubed maleŋ, pien diki Rwot bitiyo jami taŋo i kinwu.” 6Yocwa owaco bot ajwagi ni, “Doŋ wutiŋ canduk me gicikke, wukat kwede i nyim lwak.” Gutiŋo canduk me gicikke, gucito kwede wa i nyim lwak.\n7Rwot owaco bot Yocwa ni, “Tin doŋ acako miyo ibedo dano madit ki i nyim jo Icrael ducu, wek guŋe ni, kit ma yam abedo ki Moses, abibedo kwedi bene kit meno. 8Ibiciko ajwagi ma gitiŋo canduk me gicikke ni, ‘Ka doŋ wuo i dog pii me Jordan, ci wubicuŋ mot i kulu Jordan.’” 9Ci Yocwa owaco bot lwak ni, “Wubin kany ka winyo lok pa Rwot Lubaŋawu.” 10Ka dok owaco ni, “Kombeddi doŋ wubiŋeyo ni Lubaŋa makwo tye i kinwu, dok ni en biryemo jo magi woko ki i nyimwu ada, jo Kanaan, jo Kit, jo Kiv, jo Periji, jo Girgac, jo Amor ki jo Jebuc. 11Canduk me gicikke pa Rwot me lobo ducu doŋ biŋolo kulu Jordan ki i nyimwu. 12Koni doŋ wukwany dano apar wiye aryo ki i kin kaka pa jo Icrael, dano acel pi kaka acel acel. 13I kare ma tyen ajwagi ma gutiŋo canduk me gicikke pa Rwot, ma Rwot me lobo ducu-ni, bicuŋ i pii me Jordan, ci pii me Jordan biŋol woko ma pe doŋ mol; pii ma mol a ki malo yo tuŋ cel-li bigut gurre kacel.”\n14Kit meno lwak gua ki i kemagi gucako wot pi ŋolo loka Jordan kacel ki ajwagi ma gutiŋo canduk me gicikke ma gutelo kwede nyim lwak. 15Noŋo pii me kulu Jordan poŋ woko libyeny o wa i wi tura mwaka ki mwaka pi kare malac i kare me kac. Ka doŋ ajwagi ma gutiŋo canduk me gicikke-ni guo i Jordan, guluto tyengi i pii ma i doge-ni, 16ci pii ma mol piny ma a ki tuŋ malo-ni ogut ocuŋ woko ma opoŋ otiŋŋe malo likuŋ ma ojer wa i Adam, en gaŋ ma cok ki Jaretan. Pii mogo ma mol kemo nam me Araba, ma Nam me Kado-ni, kingi ducu oŋol woko, ci lwak gukato loka tuŋcel, mukemo Jeriko. 17I kare ma jo Icrael ducu gimol gikato ki i lobo mutwo-ni, onoŋo ajwagi ma gutiŋo canduk me gicikke pa Rwot-ti gucuŋ i dye Jordan, nio ka rok ducu otyeko kato loka Jordan.


Acakki 41 ACO85 - Ka mwaka okato aryo kulu, Parao oleko - Bible Search\nAcakki 40 Acakki 42\nYucepu ogonyo te lek pa Parao\n1Ka mwaka okato aryo kulu, Parao oleko lek ni onoŋo ecuŋ i ŋet kulu Nail, 2ci nen, dyaŋi abiro ma komgi pilpil ma gucwe, gubedo ka camo lum tiro. 3Dyaŋi mukene abiro dok gukatti woko ki i kulu Nail ma komgi omok, gujony woko liŋok, ma gulubo korgi, ka gucuŋ ka ŋet dyaŋi meno, ma gitye i ŋet kulu Nail. 4Dyaŋi ma komgi omok, ma gujony woko liŋok-ki gucamo dyaŋi ma komgi pilpil mucwe-ni woko. Ci Parao oco woko ki i waŋ nino. 5Ka dok onino, ci dok oleko lek mukene me aryone, oneno wit kal abiro ma ocek oluŋŋe, mabeco, ma gujany i kom tyen kai acel. 6Dok i ŋegi oneno wit kal abiro ma gulot gujany ma walgi atati, ma gubwarre woko pi yamo malyet mua ki tuŋ wokceŋ. 7Ci wite abiro ma waŋgi atati-ni gumwonyo wit kal ma ocek oluŋŋe, ma waŋgi ŋaraŋara-ni woko. Ka Parao dok oco woko ki i waŋ nino, onoŋo ni dok eleko lek aye. 8-Cwinye obedo ka cwer odiko con; ci ocwalo kwena olwoŋo lutyet ki luryeko ma i Ejipt ducu. Parao otitogi lekke, ento ŋat mo pe onen ma otwero gonyo ki Parao te lekke.\n9Ladit latyer koŋo vino owaco ki Parao ni, “Apo rocca tin. 10I kare ma Parao okeco i kom luticce, ci otweya i ot kol kacel ki ladit lated mugati i ot pa ladit ma loyo askari lukur-piny, 11wan ducu waleko lek i dyewor acel-lu, en ki an, waleko lek ma tyen lokgi patpat. 12Latin Ibru mo onoŋo tye kwedwa, ma obedo latic pa ladit ma loyo askari lukur-piny. Ka yam watitte, ci ogonyowa te lekwa, kun gonyo te lek pa ŋat acel acel kit ma lekke tye kwede. 13Kit ma en ogonyo te Lekwa, ci otimme kumeno; an gidwoka i dog ticca, ento lated mugati giŋabo malo i kom yat.”\n14Ci Parao ocwalo kwena gilwoŋo Yucepu, gikelo woko aruya ki i ot kol; olyelo wiye, ka oloko boŋone, ci ocito odonyo bot Parao. 15Parao owaco bot Yucepu ni, “An onoŋo aleko lek, ento ŋatti mo pe onoŋŋe ma twero gonnya te lekke; abedo ka winyo ka giloko i komi ni ka iwinyo lek mo, ci itwero gonyo tere.” 16Yucepu ogamo dog Parao ni, “Meno pe a ki i iya; Lubaŋa aye bidok iye ki Parao lok me kuc.” 17Ci Parao owaco bot Yucepu ni, “Nen, iwaŋ lekka onoŋo acuŋ i ŋet kulu Nail; 18ci dyaŋi abiro mucwe ma komgi pilpil gukatti woko ki i kulu Nail, gubedo ka camo lum tiro. 19Ka dok dyaŋi mukene abiro bene gukatti woko gulubo korgi ima gigoro, komgi omok ma gujony woko liŋok, kit ma yam peya aneno i lobo me Ejipt ducu. 20Ci dyaŋi ma komgi omok ma gujony woko liŋok-ki gucamo dyaŋi abiro mucwe-ni woko; 21ento kadi bed gucamogi woko, pe nene ni gucamogi, pien onoŋo pud gujony woko liŋok ma rom aroma ki kit ma nene gitye kwede. Ci aco woko ki iwaŋ nino. 22Dok aneno ki i waŋ Lekka wit kal abiro ma gujany i kom tyen kal acel, ma wangi ŋaraŋara mabeco; 23ka dok wite abiro muner ma wangi atati, ma gubwarre woko pi yamo malyet mua i tuŋ wokceŋ, gulot gudoŋo i ŋegi; 24ci wite ma waŋgi atati-ni gumwonyo wite abiro mabeco-ni. Ci atito bot lutyet, ento pe tye ŋatti mo ma twero gonnya tere.”\n25Yucepu ogamo dog Parao owaco ni, “Lek pa Parao en lek acel; Lubaŋa doŋ onyuto ki Parao gin ma en bitiyo. 26Dyaŋi abiro mabeco-ni nyuto mwaka abiro, ki wit kal abiro mabeco bene nyuto mwaka abiro; lek aryo-nu te lokgi acel. 27Dyaŋi ma komgi otuk, ma gujony woko liŋok-ki ma dok gukatti woko gulubo korgi-ni, ki wit kal abiro mubwarre woko pi yamo malyet mua i tuŋ wokceŋ ca, meno nyuto mwaka abiro me kec. 28Tye kit macalo doŋ atito ki Parao, Lubaŋa onyuto ki Parao gin ma en bitiyo. 29Mwaka abiro bibedo ma cam bicek madwoŋ twatwal i lobo ducu me Ejipt, 30ento i ŋegi dok bibino mwaka abiro me kec, ma wi dano biwil woko i lwak camgi ma guceko i lobo Ejipt. Kec bineko lobo woko libok; 31ki lonyo cam madwoŋ-ŋi pe biŋene ni yam tye i lobo pi lok pa kec ma bilubone, pien kec meno bibedo gwa matek. 32Lek pa Parao mudodde aryo-ni nyuto ni lok man Lubaŋa aye omoko, dok bimiyo timme i kare ma cok-ki.\n33“Mumiyo i kare man myero Parao oyer dano ma nen kwiri, maryek, ci oket en olo lobo Ejipt ducu. 34Dok ber Parao omedde ka keto ludito ma guloyo lobo, wek gubed ka jogo dul acel me abic me cam ma ocek i lobo Ejipt i kin mwaka abiro ma piny ocek-ki. 35Gin gubed ka guro cam ma ocek i mwaka mabeco ma cam bicek iye-ni, wek gigwok kal i te twero pa Parao, gikan me agwoka i gaŋi ducu. 36Cam meno obed dero kec me agwoka ma gigwoko i lobo Ejipt pi kec ma bipoto mwaka abiro, wek kec pe onek lobo.”\nYucepu odoko lalo lobo Ejipt\n37Tam man Parao oneno ni ber, kacel ki luticce ducu. 38Parao owaco ki luticce ni, “Watwero noŋo dano mukene macalo man, ma Cwiny pa Lubaŋa tye kwede bene?” 39Ci Parao owaco bot Yucepu ni, “Macalo Lubaŋa doŋ otyeko nyutti man ducu-ni, pi meno pe doŋ tye dano mo ma nen kwiri, maryek macalo in. 40-In aye doŋ ibiloyo oda, ki lwakka ducu gibitiyo kun gilubo gin ma iciko; kono nyo lok ma dok i kom komker keken, en aye bimiyo abedo dit makati.” 41Parao dok owaco bot Yucepu ni, “Nen, doŋ atyeko keti me loyo lobo Ejipt ducu.” 42-Ci Parao okwanyo agitte ma olunyo ki i ciŋe, orwako i ciŋ Yucepu, dok oruke ki ginaruka me boŋo camanini maber, ka dok obolo nyor jabu i ŋute; 43ka omiyo en oriŋo ki gadigadine me aryone, kun dano gidaŋŋe i nyime ni, “Rumu coŋwu!” Ci oketo en me loyo lobo Ejipt ducu kit meno. 44Parao dok omedde lok ki Yucepu kun wacce ni, “An Parao; ka in pe iye, ci pe bibedo ŋatti mo ma bitiŋo ciŋe kadi tyene i lobo ducu me Ejipt.” 45Ci Parao ocako nyiŋ Yucepu ni Japenat-panea; ci omiye Acenaci nya pa Potipera ajwaka me On me bedo dakone. Ci Yucepu ocako wot orumo lobo Ejipt ducu. 46Yucepu onoŋo doŋ mwaka me ditte romo pyeradek i kare ma donyo i tic pa Parao kabaka me Ejipt. Yucepu okato woko ki i nyim Parao, ci owoto orumo lobo Ejipt ducu. 47Cam ocek i lobo madwoŋ twatwal otyeko mwaka abiro, 48ci ocoko cam ducu ma ocek i mwaka abiro-ni i kare ma lobo Ejipt oceko cam madwoŋ, ci okano cam i dero kec i gaŋi ducu; i gaŋ acel acel en okano cam mua i potti murumo kenyo. 49Yucepu okano lwak cam madwoŋ i dero kec; cam obedo dwoŋ ma rom ki kweyo ma i dog nam, nio ka oweko pimone pien pe twero pimme.\n50Ma mwaka kec peya oromo, onoŋo Yucepu doŋ tye ki litino awobe aryo, ma Acenaci nya pa Potipera ajwaka me On onywalo kwede. 51Yucepu ocako nyiŋ latin kayone ni Manace, kun wacci, “Pien Lubaŋa doŋ omiyo wiya owil woko ki i kom aromana ducu ki i kom jo ducu me ot pa wora.” 52Nyiŋ latin me aryone ocako ni Epraim, ni, “Pien Lubaŋa omiya anywal i lobo ma abedo iye ki aroma.”\n53Ka mwaka abiro ma cam obedo ka cek iye madwoŋ twatwal i lobo Ejipt doŋ ogik, 54-ci mwaka abiro me kec ocakke, kit ma yam Yucepu owaconi. Kec opoto i lobo ducu; ento i lobo Ejipt ducu onoŋo cam tye. 55-Ka cam doŋ otum woko i lobo Ejipt ducu pi kec mupoto, dano gucako koko pi cam bot Parao; ci Parao owaco bot jo Ejipt ducu ni, “Wucit bot Yucepu wutim gin ma owacciwu.” 56Ka kec opoto oromo lobo Ejipt ducu, ci Yucepu ocako yabo dog dero kec ducu, ocato cam bot jo Ejipt, pien onoŋo kec doŋ lyet twatwal i lobo Ejipt. 57Lobo ducu gucako mol i Ejipt bot Yucepu ka wilo kal, pien onoŋo kec doŋ lyet twatwal i wi lobo ducu.


Nia 3 ACO85 - Ka yam Moses tye ka kwayo lim pa won - Bible Search\nNia 2 Nia 4\nLubaŋa olwogo Moses\n1Ka yam Moses tye ka kwayo lim pa won dakone, Yecero, ma ajwaka pa jo Midian, ci otero limme i tim ma yo tuŋ potoceŋ, owoto kwede wa i Koreb, ma got pa Lubaŋa. 2-Lamalaika pa Rwot onen bote i leb mac ma i dye caka; oneno caka tye ka lyel mac pe gin mo waŋ. 3Moses owacci, “Abiŋak wek anen gin ma nen madit-ti ki piŋo caka-ni pe waŋ woko.” 4Ka Lubaŋa oneno ni en oŋak ka nenone Lubaŋa olwoŋe ki i caka, ni, “Moses! Moses!” En ogamo ni, “An a ene.” 5Ci Lubaŋa owacce ni, “Pe inyik cok kany. Luny war woko ki i tyeni, pien kabedo ma icuŋ iye-ni ŋom maleŋ.” 6Ka owacce ni, “An Lubaŋa pa woru Lubaŋa pa Abraim, Lubaŋa pa Icaka ki Lubaŋa pa Yakobo.” Moses okano waŋe woko, pien onoŋo lworo neno Lubaŋa.\n7Rwot dok owacci, “Doŋ atyeko neno atwom pa jona i Ejipt, ka dok awinyo kokogi i kom ludito ma loyo ticgi. 8Ci doŋ alor piny ka larogi ki iciŋ jo Ejipt, ki kwanyogi woko ki i lobo meno, wek akelgi i lobo maber, malac, lobo ma mol cak ki moo kic, i kabedo pa jo Kanaan, jo Kit, jo Amor, jo Periji, jo Kiv ki jo Jebuc. 9Ci nen, koko pa jo Icrael doŋ owinnye wa bota, dok aneno kit uno ma jo Ejipt giunogi kwede. 10Bin, abicwali bot Parao wek ikwany jona, likwayo pa Icrael, ki i Ejipt.” 11Ento Moses owaco bot Lubaŋa ni, “An aŋa ma aromo cito bot Parao, ki kwanyo likwayo pa Icrael woko ki i Ejipt?” 12Lubaŋa ogamo ni, “Ento an aye abibedo kwedi; man aye bibedo lanyut boti, ma nyuto ni an aye acwali: ka doŋ ityeko kwanyo jona woko ki i Ejipt, ci wubiworo Lubaŋa i kom got man.”\n13-Moses owaco bot Lubaŋa ni, “Ka acito bot jo Icrael, awaco botgi ni, ‘Lubaŋa pa kwarowu ocwala botwu,’ ce ka gupenya ni, ‘Nyiŋe aŋa?’ ci abiwaco botgi nio?” 14-Ci Lubaŋa owaco ki Moses ni, “ATYE MA ATYE.” Ka dok owacci, “Wac lok man bot jo Icrael ni, ‘ATYE aye ocwala botwu.’ ” 15Lubaŋa dok onwoyo waco bot Moses ni, “Wac man bot jo Icrael, ni, ‘Rwot*, ma en Lubaŋa pa kwarowu, Lubaŋa pa Abraim, Lubaŋa pa Icaka, Lubaŋa pa Yakobo, ocwala botwu.’ Man aye nyiŋa matwal, wubipo i koma, wun ki likwayowu ducu, kit man. 16Cit icok ludoŋo pa jo Icrael kacel, ka iwac botgi ni, ‘Rwot, ma en Lubaŋa pa kwarowu, Lubaŋa pa Abraim, pa Icaka ki pa Yakobo, otyeko nen bota, kun waco ni, Aciko waŋa ka nenowu, ki kit ma gitimowu kwede i Ejipt; 17doŋ acikke ni abikwanyowu woko ki i atwom ma wutye kwede i Ejipt, adwokowu i lobo pa jo Kanaan, jo Kit, jo Amor, jo Periji, jo Kiv ki jo Jebuc, i lobo ma mol cak ki moo kic.’ 18Ci gin gibiworo dogi; in ki ludoŋo pa jo Icrael wubicito bot kabaka me Ejipt, ci wuwacce ni ‘Rwot, ma en Lubaŋa pa jo Ibru, oromo kwedwa, ci kombeddi walegi ni, wek wawot i tim, wot ma romo nino adek, wek watyer gitum bot Rwot Lubaŋawa.’ 19Aŋeyo ni kabaka me Ejipt pe biye wun wucito nio ka giruye ki bad matek. 20Mumiyo abiryeyo bada, ci abipwodo jo Ejipt ki taŋo ducu ma abitiyo kunnu; ci lacen en biye wucito. 21-Dok abimiyo jo man ginoŋo gum i nyim jo Ejipt, wek ka wubicito, pe wucit ki ciŋwu nono, 22ento dako acel acel bikwayo dako wadi, ki dako ma labedo i ode, kun lego atego ryal ki atego jabu, ki boŋo bene ma wubiruko i kom awobewu ki anyirawu; kit meno miyo wubiyako jo Ejipt.”


Ejira 6 ACO85 - Kabaka Dario omiyo twero, ci giyenyo - Bible Search\nEjira 5 Ejira 7\n1Kabaka Dario omiyo twero, ci giyenyo lokke i Babilon ki i ot me kano lok ka ma gigwoko iye buk me lok ma yam gicoyo. 2Ginoŋo buk ma yam gicoyo iye lok i Ekbatana gaŋ kai me loko Media, ma gicoyo iye ni, “Lok mutimme: 3I mwaka mukwoŋo me loc pa kabaka Ciro, kabaka Ciro omiyo twero ni, lok ma mako gedo ot pa Lubaŋa ma i Jerucalem, wuwek ot meno giger odoco, en aye kabedo ka ma gityero iye gitum ki ka ma gityero iye gitum awaŋa-ni, borre obed futi pyeraboŋwen 4ki lacce futi pyeraboŋwen bene, ki godi apaya madoŋo, latyeŋ adek ma gurumo ot woko ducu ki bao tyen acel. Lim ma gibiculo pi tic bia ki i kom lim pa kabaka. 5Dok bene wuwek jami me jabu ki me ryal me ot pa Lubaŋa, ma yam Nebukadnejar oyakogi ki i ot pa Lubaŋa ma tye i Jerucalem ci okelogi i Babiloni-ni, gidwokgi cen wek giketgi i ot pa Lubaŋa ma tye i Jerucalem, kun jami acel acel giketo i kabedone kikome; ibiketogi i ot pa Lubaŋa.”\n6“Pi meno in Tatenai, laloc me lobo me Loka Kulu, ki Cetar-bojenai, ki ludito wadwu luloc mukene ma gitye i lobo me Loka Kulu, wunyik woko cen ki i ot pa Lubaŋa: 7wuwek tic me ot pa Lubaŋa owot anyim kit ma mitte. Wuwek laloc pa Lujudaya ki ludoŋo pa Lujudaya guger ot pa Lubaŋa odoco i kom kabedone macon kikome. 8Dok acikowu me konyo ludoŋo magi pa Lujudaya pi gero ot pa Lubaŋa odoco; myero gicul lim ma mitte bot jo magi laboŋo galle, kun gikwanyo limme ki i kom lim me ker ma gijogo, mua ki i lobo me Loka Kulu. 9Ka ce gimito litino twoni, ki nyogi romi, nyo romi me gitum awaŋa me atyera bot Lubaŋa me polo, nyo ŋano, kado, ki koŋo vino, nyo moo, macalo ajwagi pa Lubaŋa ma gitye i Jerucalem gimito, myero wumi gin meno botgi nino ducu ma pe wuken. 10Wubitimo kir man wek gutyer gityer ma Lubaŋa me polo bipwoyo, ki lego pi kwo pa kabaka ki litinone. 11Dok amiyo twero ni ka ce dano mo oturo cik man, ci rii wi ot mere gibiwoto woko, gipayo girobe kwede, ode bi doko odur yugi. 12Ka kabaka mo nyo rok mo oette otemo loko cik man, nyo obalo ot pa Lubaŋa man ma tye i Jerucalem, Lubaŋa ma yam oyero kabedo meno wek eket iye nyiŋe myero otur twerogi woko. An Dario amiyo twero; giwek tic otine kakare ki mitkom kun gilubo cik man maber.”\nGikwero ot pa Lubaŋa pi ticce\n13Ka kabaka Dario ocwalo kop, ci Tatenai, ma laloc me dul lobo me Loka Kulu, ki Cetar-bojenai, ki ludito wadgi, gutiyo tic ki mitkom kit ma kabaka Dario ociko. 14-Ludoŋo pa Lujudaya gugedo gedo ma tic bene omedde owoto anyim maber, pi lok me cuko cwiny ma lanebi Aggai ki Jekaria wod pa Iddo gutito. Gutyeko tic me gedo kit macalo ceŋ Lubaŋa pa Icrael ocikogi kwede ki pi cik pa Ciro, Dario ki pa Aritakcec kabaka me Percia. 15Gutyeko tic me gedo me ot pa Lubaŋa man i nino dwe adek me dwe me Adar, i mwaka me abicel me loc pa kabaka Dario.\n16Lacen jo Icrael, ajwagi ki Lulevi, kacel ki jo mu kene ma yam gudwogo cen ki i opii i rok, gukwero ot pa Lubaŋa ki yomcwiny. 17I nino me kwero ot pa Lubaŋa kikome gutyero twoni miya acel, ki nyogi romi miya aryo, litino romi miya aŋwen, ki nyogi dyegi apar wiye aryo, ma oporo wel kaka pa jo Icrael pi gitum me bal pi jo Icrael ducu. 18Gipoko ajwagi ki Lulevi i dul, pi tic pa Lubaŋa i Jerucalem, kun gilubo gin ma gicoyo i buk pa Moses.\nNino me Kato (Paska)\n19-Jo ma gudwogo cen ki i opii gukwero nino madit me Kato (Paska) i nino dwe apar wiye aŋwen me dwe mukwoŋo. 20Onoŋo ajwagi ducu kacel ki Lulevi doŋ gutyeko lonnye kekengi; gin ducu gudoko leŋ. Omiyo guneko litino romi me gitum pi jo ducu ma yam gudwogo gua ki i opii, ki pi ajwagi luwotgi, ki pigi kengi. 21Jo Icrael ma gudwogo ma gua ki i opii i rok aye gubedo ka camone, kacel ki jo ducu ma doŋ guweko kwo me kafiri ma gupokke woko ki i kin lwak ma gin wegi lobo, gubino ka woro Rwot, Lubaŋa pa Icrael. 22Ka dok gukwero nino madito me Mugati ma Tobi Pe Iye ki yomcwiny pi nino abiro; pien Rwot omiyogi yomcwiny, dok oloko cwiny kabaka me Aciria i komgi, wek okonygi ki tic me gero ot pa Lubaŋa, Lubaŋa pa Icrael.


Jo Roma 16 ACO85 - Anyuto botwu laminwa Foibe, ma en - Bible Search\nJo Roma 15 1 Jo Korint 1\nJo Roma 16\nMot bot jo mapatpat\n1Anyuto botwu laminwa Foibe, ma en latic pa lwak jo ma guye Kricito ma tye i Kenkeria. 2Wujole i Rwot kit macalo jo pa Lubaŋa myero gujol kwede dano, dok bene myero wukonye i gin ducu ma en bimito ki botwu; pien yam okonyo jo mapol, okonya bene.\n3-Wumot Pricika ki Akwila, ma gitiyo kacel kweda i Kricito Yecu. 4Gin yam gudyero kwogi pi laro kwona; pe an kena aye ma apwoyogi, ento kadi wa Lurok ducu ma guye Kricito bene gipwoyogi. 5Wumot bene jo muye Kricito ma gicokke i otgi. Wumot larema Epaenato; en aye obedo ŋat mukwoŋo ye Kricito i Acia. 6Wumot Maliam ma yam otiyo tic matek i kinwu-ni. 7Wumot Anduroniko ki Yunia, ma gin wadina ma yam gitweyogi kacel kweda i mabuc. Gin jo ma giŋene mada i kin lukwena, gin bene aye ma gukwoŋo bedo i Kricito kweda. 8Wumot Ampuliato, ma en larema ma amaro i Rwot. 9Wumot Urbano latic wadwa i Rwot, ki Citakic larema ma amaro. 10Wumot Apelle, ma en dano ma genne i Kricito. Wumot jo me ot pa Aricitobulo. 11Wumot Kerodion ma en watta, ki jo me ot pa Narocico ma gitye i Rwot, 12ma gin aye Terapaina ki Terpoca, ki larema Perici bene ma otiyo tic matek i Rwot. 13-Wumot Rupo, dano ma ŋene i Rwot, gin ki minne ma alwoŋo ni maa bene. 14Wumot bene Acinkerito, Pelegon, Keremec, Patroba, Keremac ki utmego ma gitye kacel kwedgi. 15Wumot bene Pilologo ki Julia, Nerea gin ki laminne, ki Olimpa, ki jo pa Lubaŋa ducu ma gitye kacel kwedgi. 16Wumotte kekenwu ki mot maleŋ me mar. Lwak jo ma guye Kricito i kabedo mapatpat ducu gumotowu.\n17Abako doga botwu, utmegina, wunen jo ma gikelo apokapoka i lok ma miyo dano poto i bal, ma pe rwatte ki pwony ma yam gipwonyowu kwede. Pe wuribbe ki jo macalo meno. 18Jo macalo meno pe gin lutic pa Rwotwa Kricito; rwotgi ma gimaro aye igi. Gibwolo tam pa dano ma gipe ki tam marac, ma kun noŋo giloko lok maber ma winyone mit adada. 19Kit winy ma wubedo kwede bot Lubaŋa doŋ owinnye bot jo ducu, meno aye gin mumiyo wuyomo cwinya. Doŋ amito wubed luryeko i gin maber, ento myero wubed maleŋ laboŋo bal; 20ci Lubaŋa won kuc binyoto Catan woko oyotoyot piny i te tyenwu. Kica pa Rwotwa Yecu Kricito obed kwedwu.\n21-Temceo ma tiyo kacel kweda i Rwot omotowu; ki Lukio, ki Jacon, ki Cocipater, ma gin giwadina.\n22An Tertio aye ma acoyo waraga man amotowu i Rwot.\n23-Gayo ma en ŋat ma abuto i ode bene omotowu, en aye ma gwoko lwak ducu muye Kricito. Eracto ma en lakan-lim me gaŋ man, ki ominwa Kwarto bene gumotowu.\n[24Kica pa Rwotwa Yecu Kricito obed kwedwu wun ducu. Amen.]\nLega me pak\n25Myero wami deyo bot Lubaŋa ma twero miyo wucuŋ matek, macalo apwonyo kwede i lok me kwena maber ma abedo ka titone-ni, ki lok ma gitito i kom Yecu Kricito. Muŋ man yam Lubaŋa okano oliŋ woko litik pi lwak mwaka mapol, ka lacen doŋ oyabo ka maleŋ. 26Kombeddi doŋ ginyuto woko ka maleŋ i lok ma lunebi yam gucoyo ma omiyo lurok ducu guŋeyo kit macalo Lubaŋa ma pe to yam ociko, wek omi gulub niye. 27Deyo obed bot Lubaŋa nakanaka, ma en keken aye won ryeko, pi Yecu Kricito. Amen.


Tic Pa Lukwena 10 ACO85 - Yam onoŋo tye laco mo i - Bible Search\nTic Pa Lukwena 9 Tic Pa Lukwena 11\nTic Pa Lukwena 10\n1Yam onoŋo tye laco mo i Cecaria ma nyiŋe Kornelio, ladit me dul askari ma gilwoŋo ni me Itali, 2laco ma woro Lubaŋa, en ki jo ma i ode ducu. En yam miyo jami mapol me konyo dano bot Lujudaya, kun lego Lubaŋa jwijwi. 3I kin cawa aboŋwen me dyeceŋ oneno lamalaika pa Lubaŋa kun bino donyo bote, ma owacce i waŋ lek ni, “Kornelio” 4En ociko waŋe i kome ki lworo madit, ci owaco ni, “Gin aŋo ba, ladit?” Ci owaco bote ni, “Legani ki motti me kony oito malo obedo gin me po i komi i nyim Lubaŋa. 5Kombeddi doŋ icwal dano i Jopa, wek oom Cimon ma gilwoŋo Petero. 6En otiro bot Cimon lanyoŋ pyen, ma ode cok ki dog nam.” 7Ka lamalaika ma oloko kwede-ni otyeko wot, ci Kornelio olwoŋo luticce aryo ki askari acel ma woro Labaŋa ki i kin jo ma gitiyo bote-ni. 8Ka otyeko tito botgi lok ducu, ci oncwalogi i Jopa.\n9Orwone ka guwoto guo cok ki gaŋ ma gicito iye-ni, ci Petero oito i wi ot malo ka lega i kin cawa abicel. 10Kec ocako neke, kun mito ni ecam gin mo, ento onoŋo pud giyubo cam ayuba; ci owille woko, 11oneno ka polo oyabbe, ki jami mo olor piny, macalo cuka madit, kun bino piny ma tye ki twoke aŋwen. 12Onoŋo tye iye kit kwa lee ducu, wa kwa anyai ducu ki winyo me polo. 13Ci dwan obino bote ma wacci, “Petero, a ineki wek icam.” 14Ento Petero ogamo ni, “Pe, Rwot, peya acamo jami ata me kwer.” 15Dwan dok obino bote tyen me aryone ni, “Gin ma Lubaŋa olonyo in pe ilwoŋ ni obedo me kwer.” 16Man otimme tyen adek, ci jami meno gidwoko woko i polo.\n17I kare meno Petero iye obedo ka kalo akala kun tamo ni gin ma eneno i waŋ lek man nyuto gin aŋo? Nen, jo ma Kornelio ocwalogi gubedo ka penyo pi ot pa Cimon, kun gucuŋ i dog ot, 18gilwoŋo lwoŋo matek kun gipenyo ka nyo Cimon ma gilwoŋo Petero otiro kenyo. 19I kare ma Petero iye tye ka lwodo pi lek man, Cwiny Maleŋ owacce ni, “Nen, jo adek gitye ka yenyo in. 20A, ilor piny iwot kwedgi kun pe ikalo akala, pien an aye acwalogi.” 21Ci Petero olor piny bot jo meno kun waco ni, “An aye ŋat ma wun wuyenyoni. Wun wubino kany piŋo?” 22Gugamo ni, “Kornelio ma ladit me askari en dano ma cwinye atir, lalwor Lubaŋa, ma rok Lujudaya ducu giloko ki nyiŋe maber; lamalaika maleŋ aye ocike ni ocwal dano boti wek icit wa i ode, wek owiny gin ma ibiwaco.” 23Ci olwoŋogi oterogi i ot, gubedo welone.\nOrwone en oa ci ocito kwedgi, ki utmego mogo ma gibedo i Jopa gunywako kwede yo. 24Ka orwone mukene gudonyo i Cecaria, Kornelio obedo ka kurogi ma olwoŋo lutugi ki lureme ma gicokcok kwede ci gucokke bote. 25Ka Petero oo i dog ot, ci Kornelio oromo kwede, opoto oryebbe piny i te tyene kun wore. 26Ento Petero oile malo, kun waco ni, “A malo icuŋ; an bene adano adana.” 27Ka oloko kwede ci odonyo i ot, onoŋo lwak dano gucokke iye. 28Owaco botgi ni, “Wun wuŋeyo ni bedo me kwer bot Lujudaya me ribbe kwedwu, kadi wa limo larok mo. Ento Lubaŋa otyeko nyuto bota ni pe alwoŋ dano mo ni dano ata nyo ni me kwer. 29Mumiyo ka gilwoŋa ci abino laboŋo pyem mo. An dok apenyo aye ni wulwoŋa piŋo?”\n30Kornelio ogamo ni, “Tin nino me aŋwenne i kin cawa man, onoŋo atye ka lega i oda i cawa me aboŋwen, ci nen ba, laco mo ocuŋ i nyima ma oruko boŋo ma ryeny, 31kun waco ni, ‘Kornelio, legani otyeko winnye, ki motti me kony bene gipo pigi i nyim Lubaŋa. 32Mumiyo in icwal dano i Jopa gupeny pi Cimon ma gilwoŋo Petero; en tye otiro i ot pa Cimon lanyoŋ pyen i dog nam.’ 33Kit meno acwalogi boti cut, ci in bene itimo ber ibino. Kombeddi wan ducu watye kany i nyim Lubaŋa pi winyo lok ma Rwot ociki kwede ducu.”\nLok ma Petero otito i ot pa Kornelio\n34-Petero ocako lok ci owacci, “Adada aniaŋ atir ni Lubaŋa pe poko kin dano, 35ento en jolo dano ma i rok ducu ma gilworo en ki ma gitiyo gin ma tye atir. 36Wun wuŋeyo lok ma Lubaŋa ocwalo bot jo Icrael, kun tito lok me kwena maber me kuc ma Yecu Kricito okelo; en aye Rwot pa dano ducu. 37Lok man yam gituco oromo lobo Judaya ducu kun ocakke i Galilaya i ŋe kare ma Jon otito lok i kom batija. 38Wuŋeyo kit ma Lubaŋa owiro kwede Yecu Lanajaret ki Cwiny Maleŋ ki tek; kit macalo en yam wirre kwede kun tiyo gin maber dok caŋo jo ducu ma Catan yelogi; pien onoŋo Lubaŋa tye kwede. 39Dok wan lucadenne i kom gin ma en otiyo ducu i lobo Judaya ki i Jerucalem. Yam gineke kun giŋabe i kom yat, 40ento Lubaŋa ocere woko i nino me adekke, onyute bot dano; 41pe bot dano ducu, ento bot wan jo ma yam Lubaŋa oyero pi bedo lucaden. Wan wacamo dok wamato kwede kacel i kare ma doŋ ocer woko ki i kin jo muto. 42Dok ocikowa ni watiti lok ki dano kun wamiyo caden ni, man aye ŋat ma yam Lubaŋa oyero me bedo laŋolkop pa jo makwo ki jo muto. 43Lunebi ducu gubedo caden ni, dano ducu ma ye en gibiweko balgi woko pi nyiŋe.”\nLurok gulimo Cwiny Maleŋ\n44I kare ma Petero pud tye ka loko lok meno, Cwiny Maleŋ opye i kom jo ducu ma gubedo ka winyo lokke. 45Lujudaya ma guye Yecu ma onoŋo gubino ki Petero guuro mada pien mot me Cwiny Maleŋ doŋ gionyo wa i kom Lurok. 46Guwinyo gin bene ka gidumo leb mapatpat kun gipako Lubaŋa. Petero openyo ni, 47“Ŋat mo tye ma twero geŋo kelo pii wek pe gibatija jo man, kun noŋo doŋ gulimo Cwiny Maleŋ macalo wan-ni?” 48Ci ociko ni gibatijagi i nyiŋ Yecu Kricito. Gin gulege ni obed kwedgi pi kare mo.


2 Temceo 2 ACO85 - Latinna, in doŋ itim tek i kica ma - Bible Search\n2 Temceo 1 2 Temceo 3\n2 Temceo 2\nAskari maber pa Yecu Kricito\n1Latinna, in doŋ itim tek i kica ma gimiyowa i Kricito. 2Gin ma doŋ ityeko winyo ki bota i nyim lucaden mapol, in bene myero itit bot jo ma genne ma giromo pwonyo ki jo mukene. 3Cir arem me gin marac ma gitimo i komi, kit macalo askari maber pa Yecu Kricito. 4Pe tye askari mo ma ka tye i dog tic dok rwakke i tiyo tic ma woko, pien tamme tye ni myero eyom cwiny ŋat ma ocoye i mony. 5Lapyem i tuko pe twero loyo tuko ka pe olubo cik me tuko meno kikome. 6Lapur ma en latic matek i potone en aye ma myero okwoŋ camo gin ma ocek iye. 7Tam gin ma aloko, pien Rwot bimiyo iniaŋ i jami ducu.\n8Po i kom Yecu Kricito, ma ocer ki i kin jo muto, en lakwar Daudi, kit macalo an atito kwede lok me kwena maber. 9Lok meno me kwena maber en aye gin ma atye ka ciro can pire, kun gitweya woko ki nyor calo gitweyo labalo! Ento lok pa Lubaŋa gire pe gitweyo ki nyor. 10Meno en gin mumiyo atye ka ciro arem kare ducu, pi jo ma giyero, wek gin bene gunoŋ larre ma tye i Kricito Yecu, kacel ki deyo ma pe gik. 11Lok man lok ada, ni,\n“Ka wato kwede, wabikwo kwede bene,\n12-ka waciro can, wabibedo ka loc kacel kwede;\nka wakwere, en bene bikwerowa;\n13ka wan jo ma pe genne, en gire genne nakanaka,\npien en pe twero kwerre kene.”\nLatic ma gipwoyo\n14Po wigi i kom lok man, dok icikgi i nyim Rwot ni gin guwek pyem i te lok mapatpat, pien meno pe konyo gin mo, ento dok medde me balo jo ma winyo abala. 15Ket tek kit macalo itwero pi mine keni bot lubaŋa macalo ŋat ma gipwoyo, latic ma pe ki gin mo ma lewic myero omake iye, ma tero lok me ada i yo atir. 16Kwer boko lok ma pe me woro Lubaŋa, pien lok ma kit meno medde ki rwenyo dano arwenya i woro Lubaŋa, 17dok bene lokgi bituco yone calo bur ma camo kom dano oyotoyot. Kumenayo gin ki Pileto gitye i kin jo meno. 18Doŋ guŋak woko ki i lok ada kun giwaco ni wan doŋ wacer con. Man gitye ka balo kwede niye pa jo mogo. 19-Ento guti me ot ma Lubaŋa oketo doŋ tye ma ocuŋ woko matek likiŋ, ma bene tye ki coc man i kome ni, “Rwot ŋeyo jo ma gin jone kikome,” dok ni, “Dano acel acel ma lwoŋo nyiŋ Rwot myero opokke woko ki i bal.”\n20I ot mo madit, pe bedo iye jami me jabu ki ryal keken, ento bedo iye bene jami mogo ma gitiyo ki bao ki ma gitiyo ki lobo; mogo gitiyo kwedgi i kare me deyo keken, ento mukene-gu gitiyo kwedgi i kare ducu. 21Ka ce ŋat mo olonnye kekene, kun oweko bedo ki kit marac woko, en bibedo atabo ma gitiyo kwede i kare me deyo, ma bedo maleŋ, ma konyo won ot, ma oyubbe pi tic ducu maber. 22Wek miti me awobi obedi, ento ket tammi i bedo ki kit ma atir, niye, mar ki kuc, kacel ki jo ducu ma kok bot Rwot kun igi leŋ. 23Kwer pyem me miŋomiŋo ma bino pi kwiya piny-gu woko; in iŋeyo kodi pyem macalo meno kelo daa. 24Latic pa Rwot myero obed ŋat ma pe da atata, myero obed ŋat ma lakica bot dano ducu, lapwony ma ladiro, ŋat ma diyo cwinye, 25ŋat ma tiro jo ma pyem kwede ki mwolo. Gwok nyo Lubaŋa bimiyogi cwiny me ŋut, ka wek doŋ guniaŋ maber i kom lok ada, 26miyo ryekogi dwogo, ci gibwot ki i owic pa Catan ma onoŋo yam omakogi, omiyo gutiyo gin ma en mito.


Ododo me Baibul Yecu Bino Macalo Kabaka - Kabedo me Intanet pa Lucaden pa Jehovah\nKA KARE okato manok i nge cango lutowang ma lucan aryo ca, Yecu obino i paco mo matidi macok ki Jerucalem. En owaco bot lupwonnyene aryo ni: ‘Wucit i paco-ni ci wubinongo iye latin kana. Wugony wukel bota.’\nKa gikelo kana-ni bote, Yecu obedo i wiye. Ci en ocito kwede i Jerucalem ma dong tye cok-ki. Ka en oo cok ki boma, lwak dano mapol gukati woko me rwatte kwede. Polgi gukwanyo bongngigi gupeto i dye gudo. Jo mukene gutongo jang otit. Gupeto bene i dye gudo, ci gudangnge ni: ‘Lubanga okony kor kabaka ma bino i nying Jehovah-ni!’\nI kare macon i Icrael, kabaka manyen onongo gibedo i wi latin kana ka gidonyo i Jerucalem me nyutte bot lwak. Man aye gin ma Yecu tye ka timone. Dong lwak magi gitye ka nyuto ni gimito Yecu obed kabakagi. Ento pe dano ducu gimito en. Watwero neno man ki i gin mutimme i kare ma Yecu ocito i ot pa Lubanga.\nI ot pa Lubanga Yecu ocango jo ma lungolo ki luput. Ka lutino matino guneno man, gin gudangnge me pako Yecu. Man omiyo akemo omako lulamdog, ci guwaco bot Yecu ni: ‘In iwinyo gin ma lutino-ni gitye ka wacone?’\nYecu ogamo ni: ‘Ee, awinyo. Pe wukwano i Baibul ka ma waco ni: “Lubanga bimiyo pak kati ki i dog lutino matino?” ’ Pi meno lutino gumedde ameda ki pako kabaka ma Lubanga ocimo.\nWan wamito ni wabed calo lutino meno, pe kumeno? Jo mogo gire romo temo jukowa ki i tito lok i kom ker pa Lubanga. Ento wan wabimedde ameda ki tito bot jo mukene pi jami me aura ma Yecu bitimo pi dano.\nI kare ma Yecu tye i lobo, kare onongo peya oromo pi en me loc macalo kabaka. Kare man bibino awene? Lupwonnye pa Yecu gimito ngeyone. Wabikwano lok iye i nge man.\nMatayo 21:1-17; Jon 12:12-16.\nI kare ma Yecu obino i paco mo matidi ma tye cok ki Jerucalem, ngo ma en owaco ni lukwena-ne ni myero gutim?\nI cal-li, ngo ma otimme i kare ma Yecu oo cok ki boma me Jerucalem?\nGin ango ma lutino gutimo i kare ma guneno Yecu tye ka cango lutowang ki lungolo?\nGin ango ma Yecu owaco ki lulam dog ma onongo gukeco?\nWan watwero bedo calo lutino ma gumiyo pak bot Yecu ni nining?\nGin ango ma lukwena gimito ngeyo?\nKwan Matayo 21:1-17.\nDonyo pa Yecu i Jerucalem calo Kabaka dok onongo pokke ki pa ludito wi lweny me kare pa Luroma nining? (Mat. 21:4, 5; Jek. 9:9; Pil. 2:5-8; Kol. 2:15)\nPwony ango ma lutino twero nongo ki bot lutino awobe ma gubedo ka juro lok pa Jabuli 118 i kare ma Yecu onongo tye ka wot me donyo i ot pa Lubanga? (Jab. 118:1-29; Mat. 21:9, 15; Jab. 118:25, 26; 2 Tem. 3:15; 2 Pet. 3:18)\nKwan Jon 12:12-16.\nJang otit ma dano gubedo ka tic kwede pi miyo pak bot Yecu-ni ocung macalo alama pi gin ango? (Jon 12:13; Pil. 2:10; Yabo. 7:9, 10)


1 Camuel 11 ACO85 - Ka dwe acel doŋ okato, Nakac ma jo - Bible Search\n1 Camuel 10 1 Camuel 12\n1 Camuel 11\nCaulo oloyo mony pa jo Ammon\n1Ka dwe acel doŋ okato, Nakac ma jo Ammon ocito orumo gaŋ me Jabec-gilead ki monnye; ci jo ducu ma i Jabec guwaco bot Nakac ni, “Ber icikke kwedwa, ci wabidoko luticci.” 2Ento Nakac ogamo doggi ni, “Abicikke kwedwu kit man: abikolo waŋwu tuŋ acuc woko ducu, wek aket ki lewic i kom jo Icrael ducu.” 3Ludoŋo ma i Jabec gugamo kun giwacci, “Koŋ imiwa nino abiro wek wacwal lukwena i lobo Icrael ducu, Ka pe onen ŋatti mo ma larowa, ci wabimine kenwa boti.” 4Ka lukwena gubino i Gibea i gaŋ pa Caulo, gutito lokke bot lwak; ci lwak ducu guwo ki koko matek.\n5I kare meno onoŋo Caulo oa ki i poto, obedo ka lubo ŋe twoni pur, ci owacci, “Aŋo mutimme? Piŋo dano tye ka koko?” Ci gititte lok kom jo Jabec. 6Ka Caulo owinyo lokke, ci Cwiny pa Lubaŋa obino ki tek i kome, kun kiniga omake madwoŋ. 7Okwanyo twoni pur aryo, otoŋogi, matitino, ci ocwalo i ciŋ lukwena oromo kwede i lobo Icrael ducu kun giwaco ni, “Dano mo ma pe obino olubo kor Caulo ki Camuel, gibitimo twon purre kit menol” Lworo omako dano matek pi Rwot, mumiyo gumol gubino ki cwiny acel. 8Ka Caulo oryeyo lwak i Bejek, okwanogi, ci jo Icrael guromo alip miya adek, ki jo Juda guromo alip pyeradek. 9Ci guwaco bot lukwena ma gubino botgi ni, “Wuwac bot jo Jabec-gilead ni, ‘Dikki ka cen odoko lyet gibilarowu.’ ” Ka lukwena gucito gutito bot jo Jabec, cwinygi obedo yom matek. 10En aye omiyo jo Jabec guwaco bot jo Ammon ni, “Wabimine kenwa di ki i ciŋwu, ci wubitimowa kit ma wumito ducu.” 11Orwone Caulo opo ko mony i buca adek; ci gucoro i dye gony pa jo Ammon kwarpiny, gucako nekogi o wa i dyeceŋ, Jo ma gubwotte guket woko, pe inoŋo jo aryo ma gudoŋ kacel.\n12Ka otum, lwak owaco bot Camuel ni, “Aŋagi ma yam owacci, ‘Caulo aye biloyowa bo?’ Gikel jo-nu wek wanekgi woko.” 13Ento Caulo ogamo ni, “Pe tin gineko iye dano mo, pien tin aye Rwot olaro jo Icrael.” 14Ka Camuel dok owaco bot lwak ni, “Wubin, wacitu i Gilgal, wek wacikweru ker odoco kunnu.” 15Mumiyo lwak ducu gucito i Gilgal, ci guketo Caulo me bedo kabaka i nyim Rwot kunnu. Gutyero gityer lakwecwiny kunnu i nyim Rwot, ci Caulo ki jo Icrael ducu cwinygi obedo yom mada.